Ботир Қодиров: Интернетда менинг номимдан сохта саҳифа очганларга инсоф тилайман\n23:09 / 06.04.2016\nЗамонавий асримизда замонавий қаллобликлар пайдо бўлди. Гапимизни исботи билан гапирадиган бўлсак, ўзбекистонлик бир қанча машҳур шахслар, кўп ҳолларда, санъаткорларнинг номига турли ижтимоий тармоқларда сохта саҳифа очилиб, фотосуратлари жойлаштирилиб, уларнинг шахсий ҳаёти ва ижоди ҳақида турли гап-сўзларни тарқатиб юришганини куйиниб мисол келтириш мумкин.\nЖумладан, хонанда Ботир Қодировнинг номидан ана шундай саҳифалар очилиб, юрғизилаётганини айтиб ўтиш керак. Хонанданинг айтишича, интернетдаги бирор-бир ижтимоий тармоқда унинг шахсий саҳифаси йўқ. Аммо шу кунларда сохталари очилган.\nБу каби ишларни қилаётганларга ачиниб кетасан. Қимматли вақтлари нимага сарфланаётганига, эртага бу ишларнинг ҳам жавоби борлигига ва энг асосийси инсонийлик деган чегарадан чиқиб кетишаётганига қараб, бошингни чайқайсан ва барча қатори уларга ҳам инсоф тилайсан.


Ўзбекистонда Ислом банкчилиги ривожланиши учун нималар қилиниши зарур? – oliymahad.uz\nИслом тараққиёт банкининг Ўзбекистондаги ваколатхонаси раҳбари Ҳусан Ҳасанов Тошкент ислом институтига ташриф буюрди.\nИлмий тадқиқот фаолиятини ташкил этиш бўлими томонидан ўтказилган давра суҳабатида Ҳ.Ҳасанов “Ўзбекистонда Ислом тараққиёт банки гуруҳи фаолияти ва ҳамкорлик истиқболлари” мавзусида 4-курс талабалари учун маъруза қилди. Ижтимоий фанлар кафедраси мудири О.Тангиров, ўқитувчи И.Бердиёров ҳам тадбирда иштирок этдилар.\nМаърузачи Ислом тараққиёт банки тўғрисида ҳамда Ўзбекистон билан бўлаётган ҳамкорликлари ҳақида талабаларга маълумот берди:\n– Исломий молиялаштиришнинг анъанавий молиялаштиришдан асосий фарқи шундан иборатки, исломий молия фойда ва зарарни бўлишиш ҳамда реал активларга асосланган молиялаштиришни ўзида намоён қилади. Бошқача қилиб айтганда, исломий молиялаштириш шерикчиликка, ҳамкорликка асосланган. Бунда исломий банклар мижоз талаби бўйича объектни қуриб бериши, асбоб-ускуналар, товар, ҳомашёлар сотиб олиб бериши ёки уларни ижарага бериши мумкин. Молиялаштириш асосида савдо амалиёти ётади. Пул муомала воситаси сифатида кўрилади, яъни пулни ўзини фоизга ёки бирон-бир наф/фойда эвазига қарз сифатида бериш тақиқланади. Ижара ёки исломий лизингни унга муқобил бўлган анъанавий лизингга автомобиль сотиб олишни солиштирадиган бўлсак, анъанавий банк аввал сиз билан лизинг шартномасини тузади, кейин 25 фоиз ёки банкни ихтиёрига қараб бошқа миқдорда олдиндан тўлов олади, кейин мижоз салон билан автомобиль олди-сотди шартномасига асосан тўловни амалга оширади. Кейин йиллик 25 фоиз (мисол тариқасида) миқдорида устама ҳақини ҳисоблаб, сизга 3 йилга бир хил тўловда ойма-ой тўлаш жадвалини тақдим этади. Тўлов кечикадиган бўлса, унга нисбатан жарима сифатида комиссия ундирилади ва у фойдага киритилади.\nИсломий банк эса сизнинг талабингизга асосан салон билан автомобиль олди-сотди шартномасини имзолайди, тўловларни амалга оширади, кейин уни сизга устига фойдасини қўйган ҳолда маълум бир муддатга эгалик ҳуқуқини охирида ўтказиб бериш шарти билан ижарага беради. Тўлов кечиккан ҳолда жарима олиш тақиқланади, лекин бу ҳолатни суиистеъмол қилмаслик учун интизомий чора сифатида шартномага қўшишга рухсат этилган. Бироқ, анъанавий банк тизимидан фарқли ўлароқ бу жарима қўлланилган ҳолатда у фойдага олинмайди ва хайр-эҳсонга ишлатиб юборилади. Кўриниб турганидек, биринчи ҳолатда анъанавий банк сизга пулни фоизга беряпти, иккинчи ҳолатда эса банк сизга ўз мулкини ижарага бериш орқали фойда қиляпти.\n– Керакли қонунчилик ва меъёрий ҳужжатларни қабул қилиш билан бир қаторда, Ўзбекистонда ислом банкчилигининг ривожланишида яна қандай муаммолар мавжуд?\n– Ислом банкчилиги Ўзбекистонда жорий қилинишининг асосий мезонларидан бири бу Ўзбекистон Республикаси Марказий банки, банклар ва банклар фоалияти тўғрисидаги Қонунларга, солиқ ва фуқаролик кодексларига ва бошқа қонуности ҳужжатларга ўзгартириш ва қўшимчалар киритиш ёки алоҳида қонун қабул қилиш орқали амалга оширилиши мумкин. Шу билан бирга мазкур соҳада кадрлар етишмаслиги ҳам мавжуд. Айниқса Шариъат кенгашларига муносиб номзодлар жуда кам ёки умуман йўқ, деса ҳам бўлади. Шунингдек, бу борада аҳолининг саводхонлигини ошириш ҳам муҳим саналади, чунки исломий молиялаштириш бўйича етарли билимга эга бўлмаган аҳоли, уни анъанавий молиялаштиришдан фарқини тушуниб етмаслиги ёки нотўғри талқин қилинишига олиб келади.\nИслом тараққиёт банки (ИТБ)\nИслом тараққиёт банки (ИТБ) халқаро молия ташкилоти бўлиб, 1973 йилнинг 18 декабрь куни Ислом ҳамкорлик ташкилоти (ИҲТ) мамлакатлари молия вазирлари йиғилишининг қарорига кўра таъсис этилган ва 1975 йил октябрь ойида ўз фаолиятини бошлаган (2014 йилнинг июнида ИТБ бошқарувчиларининг йиллик йиғилишида Банк фаолият бошлаганининг 40 йиллиги (ҳижрий ҳисоб бўйича) нишонланди).\nИҲТ аъзоси бўлган ҳар бир мамлакат ИТБ аъзоси бўлиш ҳуқуқига эга. Банк ташкил этилаётган вақтда унинг аъзолари 22 та мусулмон давлатидан иборат бўлган бўлса, ҳозирги вақтга келиб ИТБга иштирокчи аъзо давлатлар сони 57 тага етган. Ўзбекистон 2003 йилдан бери ИТБнинг аъзосидир.\nБанкнинг асосий ҳиссадорлари: Саудия Арабистони, Ливия, Эрон, Нигерия, БАА, Қатар, Миср, Қувайт ва Туркия.\nИТБнинг бош қароргоҳи Саудия Арабистонининг Жидда шаҳрида жойлашган. ИТБнинг ҳудудий ваколатхоналари 1994 йили Работ шаҳрида (Марокаш), ҳудди ўша йили Куала-Лумпур шаҳрида (Малайзия), 1997 йили Олма-Ота шаҳрида (Қозоғистон), ҳамда 2008 йили Дакар (Сенегал)да очилган. Шунингдек, ИТБнинг Миср, Туркия, Индонезия, Бангладеш ва Нигерияда ҳам ваколатхоналари бор.\nЙиллик 15-20 фоиз ўсиш суръатига эга Исломий банк дунё бўйлаб ўзининг уфқларини кенгайтирди ва 75 дан ортиқ мамлакатда ўз муассасаларига эга.\nИТБнинг асосий вазифаси аъзо-мамлакатларда ислом дини талабларига мувофиқ бўлган ижтимоий ва иқтисодий тараққиётни қўллаб-қувватлашдир.\nИслом тараққиёт банки гуруҳи таркибига куйидаги ташкилотлар киради:\nИслом тараққиёт банки – IsDB\nХусусий тармоқни ривожлантириш буйича ислом корпорацияси – ICD;\nИнвестициялар ва экспорт кредитларини суғурталаш ислом корпорацияси – ICIЕС;\nХалқаро ислом савдо-молия корпорацияси – ITFC;\nТадқиқотлар ва тренинглар ислом институти – IRTI.\nИТБ гуруҳи кенг миқёсдаги фаолиятга жалб этилган, шу жумладан:\nаъзо-мамлакатларда қашшоқлик даражасини пасайтиришга кўмаклашиш;\nаъзо-мамлакатлар савдо-иқтисодий ҳамкорлигини ривожлантириш;\nаъзо-мамлакатлар меҳнатга яроқли аҳолиси учун таълим дастурлари ва тадқиқотларни ташкил этиш;\nаъзо-мамлакатларга фавқулодда ҳолатларда ёрдам кўрсатиш;\nаьзо-мамлакатларни ижтимоий-иқтисодий ривожлантириш бўйича бошқа турли дастурларни амалга ошириш.\nИТБ аъзо-мамлакатларда давлат ва хусусий тармоққа қарашли йўллар, каналлар, тўғонлар, мактаблар, касалхоналар, уй-жойлар, қишлоқ туманларини ривожлантириш ва бошқа шу каби қишлоқ хўжалиги ва инфратузилма лойиҳаларини молиялаштиради.\nУшбу лойиҳалар аъзо-мамлакатлар ижтимоий ҳамда иқтисодий ривожланишига сезиларли таъсир кўрсатади.\nЎзбекистон билан ҳамкорлик доирасида, ИТБ гуруҳи соғлиқни сақлаш, энергетика, қишлоқ хўжалиги, қурилиш, мактаб ва коллежларни жиҳозлаш, автомобиль йўлларини қуриш ва таъмирлаш, давлат молия тизимида ислоҳотлар ўтказиш каби соҳалардаги лойиҳаларни (жаъми 86 лойиҳа) молиялаштириш учун 2 млрд. АҚШ доллари миқдорида маблағ ажратиш ҳақида қарор қабул қилган ва шундан 1,1 млрд. АҚШ долларидан зиёд қисми бугунги кунгача молиялаштирилган.\nБугунги кунда ИТБ томонидан Ўзбекистонга короновирус COVID-19 билан боғлиқ пандемия оқибатларини юмшатишга қаратилган лойиҳани амалга ошириш учун техник кўмак ажратиш устида ишлар олиб борилмоқда.\nТошкентда Ислом тараққиёт банкининг йиллик йиғилиши\n2021 йил 1-4 сентябр кунлари Тошкентдаги Халқаро Конгресс марказида Ислом тараққиёт банки (IsDB) Бошқарувчилар кенгашининг йиллик йиғилиши бўлиб ўтди. Тадбирда иштирок этиш учун ИТБ гуруҳига кирувчи 57 мамлакатдан вазирлар ва расмийлар, шунингдек, 2000 дан ортиқ йирик бизнес вакиллари, экспертлар ва ОАВ ходимлари Ўзбекистонга ташриф буюришди.\nУчрашувнинг асосий мавзуси — ИТБга аъзо мамлакатларнинг пандемиядан кейин ижтимоий ва иқтисодий тикланиши. Aсосий тадбирлардан ташқари, иқтисодиёт, барқарор ривожланиш, соғлиқни сақлаш, таълим, ислом молияси мавзуларида қўшимча учрашувлар ўтказилади.\nЙиғилишда Шавкат Мирзиёев иштирок этиб, нутқ сўзлади. “Бугунги кунга қадар Ислом тараққиёт Банки Ўзбекистонда жами 2,5 миллиард доллардан ортиқ бўлган 30 та йирик инвестиция лойиҳаларини маъқуллаган”, деди Ш.Мирзиёев.\nЎзбекистон Республикаси бош вазирининг ўринбосари, инвестиция ва ташқи савдо вазири Сардор Умрзоқов ҳозирда ИТБ бошқарувчилар кенгашининг раиси ҳисобланади.\n2485020cookie-checkЎзбекистонда Ислом банкчилиги ривожланиши учун нималар қилиниши зарур?no\nОлдингиҚидирув тизимлари орқали Макка ва Мадина каби шаҳарларнинг жойлашувини ўрганиш бўйича мастер-классКейингиИсломдаги биринчи мужаддид – динни янгиловчи ким эди?


Талаба қизга тегажоғлик қилган декан ўринбосари ушланди 27-10-2021, 10:37 | Zamin.uz\nНизомий номидаги Тошкент давлат педагогика университети 3-курс талабаси Муштарийбону Комилова Nemolchi.uz лойиҳасига мурожаат қилиб, жорий йилнинг 18 октябрь куни у Зулфия мукофотига тавсиянома олиш мақсадида ёшлар ишлари бўйича декан ўринбосари Б.Ю.нинг хонасига кирганида мансабдор шахс унга нисбатан шилқимлик қилганини маълум қилган.\nNemolchi.uz жабрланувчининг тилидан воқеа тафсилотларини келтириб ўтган. Қайд этилишича, талаба қиз декан ўринбосари бўшашини кутиб турган. Хонадан ҳамма чиқиб кетгач, мансабдор шахс чарчаганлигини айтиб, қиздан қаҳва дамлаб беришни сўрган. Қиз қаҳва дамлашга чоғланган пайтда эркак эшикни ичкаридан қулфлаб, чироқни ўчиради. Муштарийбону ниманидир сезгандай яқин дўстига қўнғироқ қилиб, тезроқ етиб келишни сўраган.\n“Қиз хонадан чиқмоқчи бўлганда эркак уни ушлаб олиб, хонасидаги диванга ётқизмоқчи бўлади. Қиз бунга қаршилик кўрсатади. Бу орада қизнинг дўсти етиб келиб, эшикни очишни сўрайди.\nМуштарийбону амаллаб дераза олдига келиб, ёрдамга чақиради. Шунда қизнинг айтишича, эркак уни деразадан итара бошлайди. Қаршилик кўрсатишига қарамай эркакка кучи етмайди ва пастга тушиб кетади. Декан ўринбосари эса деразани ёпиб, жалюзини туширади ва эшикни очади.\nҚизнинг дўсти Б.Ю.ни олиб пастга тушади. Атрофда йиғилганларга декан ўринбосари қиз ойнадан ўзи сакраганини айтиб, уни ўзи шифохонага олиб боришини таъкидлайди. Йўлда мансабдор шахс қизнинг онасига қўнғироқ қилиб, Муштарийбону ойнадан тушиб кетгани, уни шифохонага олиб боришаётганини айтади.\nЙўл-йўлакай Б.Ю. қизга воқеа қандай рўй берганини сўраганларга ойна артаётиб йиқилиб тушганини айтишини тайинлайди. Шу пайт машинанинг орқа ўриндиғида келаётган қизнинг дўсти нима гаплигини сўрайди. Муштарийбону ўзини деразадан итариб юборишганини билдиради”, деб ёзган Nemolchi.uz.\nМуштарийбонуга тос суяги синиши, гематомалар ва мия чайқалиши каби ташхислар қўйилган. Нашрга қизнинг яқинлари декан ўринбосари номидан келган одамлар уларга ўз кўрсатмаларини ўзгартиришлари учун пул таклиф қилишганини айтишган. Муштарийбону ўқиган факультет талабалари тўлиқ онлайн таълимга ўтказишган, бироқ ушбу қарорнинг сабаби очиқланмаган.\nИчки ишлар вазири матбуот котиби Шоҳруҳ Ғиёсовнинг маълум қилишича, Б.Ю. га нисбатан Жиноят кодексининг 118 ва 205-моддалари билан жиноят иши қўзғатилган ҳамда у ЖПКнинг 221-моддаси тартибида ушланган. “Замин” янгиликларини “Одноклассники”да кузатиб боринг\nЯнгиликлар » Жамият » Талаба қизга тегажоғлик қилган декан ўринбосари ушланди


“АХБОРОТ СОАТЛАРИ” № 2-18 - Уч илдиз\nby Тўлқин Эшбек · 15.09.2018\nҲафтанинг муҳим ижтимоий-сиёсий воқеалари (10-15 сентябрь кунлари)\nОТМ Ёшлар билан ишлаш бўйича масъуллари ва мураббийлар диққатига! Талабаларга “Ахборот соатлари” материаллари билан www.uzmu.uz ва www.uchildiz.uz веб-сайтлари орқали танишишлари тавсия этилади.\n– 2016 йили Самарқанддаги учрашувимизда давлатлараро муносабатларни ҳар томонлама мустаҳкамлашга келишиб олган эдик. Ўтган икки йилда ҳамкорлигимиз жадал суръатда ривожланди. 2017 йилда ўзаро товар айирбошлаш ҳажми 60 фоиздан зиёд ўсди. Жорий йил январь – июль ойларида эса бу борадаги кўрсаткич қарийб 4 баробар ошди. Бу ҳамкорлигимизда катта салоҳият мавжудлигидан далолат беради,– деди Шавкат Мирзиёев.\n– Сизнинг раҳбарлигингизда Ўзбекистонда амалга оширилаётган ишлар таҳсинга сазовор,– деди Александр Лукашенко.– Ҳам ички, ҳам ташқи сиёсатда кенг миқёсли ўзгаришларни амалга оширмоқдасиз. Ўзаро манфаатли барча соҳаларда ҳамкорлик қилишга, тажриба алмашишга тайёрмиз.\nМашинасозлик, фармацевтика, енгил ва озиқ-овқат саноати, қишлоқ хўжалиги, туризм каби соҳаларда қўшма лойиҳалар амалга оширилмоқда. Ишбилармон доиралар ва етакчи корхоналар ўртасида алоқалар мустаҳкамланмоқда. Кейинги икки ойда мамлакатимизнинг барча ҳудудлари вакиллари Беларусга ташриф буюриб, ўз ҳамкорлари билан яқин алоқалар ўрнатди. Томонлар савдо-иқтисодий, инвестициявий, транспорт-коммуникация ва маданий-гуманитар соҳалардаги алоқаларни ривожлантириш истиқболлари юзасидан фикр алмашди. Ҳудудлараро алоқаларни янада кенгайтириш, машинасозлик, тўқимачилик, озиқ-овқат саноати, чорвачилик, мева-сабзавотни қайта ишлаш, фармацевтика, қурилиш материаллари ишлаб чиқариш ва бошқа тармоқларда кооперацияни ривожлантиришга келишиб олинди. Қўшма корхоналар ташкил этиш, улар ишлаб чиқарган маҳсулотларни учинчи мамлакатлар бозорига экспорт қилиш зарурлиги таъкидланди.\nШу куни Президент Шавкат Мирзиёев ва Президент Александр Лукашенко «Ўзэкспомарказ»да очилган «Беларусда ишлаб чиқарилган» кўргазмасига ташриф буюрдилар. Кўргазмада Беларуснинг 150 дан ортиқ корхонаси ўз маҳсулот ва хизматлари билан қатнашмоқда. Улар ўз мамлакатининг қишлоқ хўжалиги машинасозлиги, металлургия, кимё саноати, маиший техника, озиқ-овқат, тўқимачилик, тиббиёт, таълим ва бошқа соҳалардаги ютуқларини намойиш этмоқда.\nУмумий қиймати 33 миллион доллар бўлган мазкур лойиҳа 2018-2021 йилларда амалга оширилади. Бугун расман ишга туширилган биринчи босқичда қурилиш ва қишлоқ хўжалигида фойдаланиладиган 12 турдаги экскаваторлар ишлаб чиқарилади. Маҳаллийлаштириш даражаси 2019 йилда 22 фоизга, 2021 йилда камида 50 фоизга етказилади. Давлатимиз раҳбари маҳсулот турини кўпайтириш ва маҳаллийлаштириш даражасини ошириш зарурлигини таъкидлади. Ўзбекистоннинг географик жойлашуви қишлоқ хўжалиги техникаларини минтақамиз мамлакатларига етказиб бериш учун қулай эканини қайд этди.\nОлий Мажлис Сенати Раисининг биринчи ўринбосари Содиқ Сафоев бошчилигидаги Ўзбекистон делегацияси 13 сентябрь куни Япония ташқи ишлар вазири М.Сато, адлия вазири Й.Камикава, Япония халқаро ҳамкорлик агентлиги вице-президенти Н.Сузуки, “Митсубиши” компанияси катта маслаҳатчиси М.Сасаки билан учрашувлар ўтказди. Делегациянинг ташрифи доирасида Жаҳон банки офисида Ўзбекистонга бағишланган инвестиция форуми бўлиб ўтди.\nУчрашувлар ва Кунчиқар юрт ишбилармонларида қизиқиш уйғотган инвестиция форумида Япония вакиллари Ўзбекистонда амалга оширилаётган кенг қамровли ислоҳотлар билан таништирилди. Ҳаракатлар стратегияси доирасида кўрилаётган амалий чора-тадбирлар туфайли давлат органлари фаолияти самарадорлиги сезиларли даражада ошди, аҳоли мурожаатлари билан ишлаш, ишбилармонлик ва инвестиция муҳити анча яхшиланди, Марказий Осиё минтақасида хавфсизлик ва барқарорлик мустаҳкамланиши кузатилмоқда.\nЯпониялик ишбилармонлар Ўзбекистонда инвестиция муҳитини яхшилаш, савдо режимини соддалаштириш, туризмни ривожлантириш учун энг қулай шарт-шароит яратиш борасидаги ўзгаришларни маъқуллади. Жаҳон банки, Европа тикланиш ва тараққиёт банки вакиллари ўз чиқишларида иқтисодиёт, банк-молия тизимини эркинлаштириш, инвестиция ва ишбилармонлик муҳитини яхшилаш бўйича Ўзбекистон ҳукумати томонидан кўрилаётган чора-тадбирларга юксак баҳо берди.\nЎзбекистон Республикаси Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси, Дин ишлари бўйича қўмита, Шанхай ҳамкорлик ташкилотининг Ўзбекистондаги Халқ дипломатияси маркази ва Ўзбекистон халқаро ислом академиясида ўтган учрашувларда делегация аъзолари мамлакатимиздаги миллатлараро ва диний масалаларни мувофиқлаштирувчи ташкилотлар фаолияти билан яқиндан таништирилди. Мулоқотларда Ўзбекистонда 130 дан ортиқ миллат ва элат вакиллари тинч-тотув истиқомат қилаётгани, 16 конфессияга мансуб диний ташкилотлар эркин фаолият юритиши учун зарур шароитлар яратилгани, 7 тилда таълим олиб борилаётгани, фуқаролар эътиқоди ва келиб чиқишидан қатъи назар, қонун олдида тенг экани таъкидланди.\nҚарийб бир ҳафта давомида Шаҳрисабз жаҳоннинг турли давлатларидан келган энг сара мақом ижрочилари баҳсига мезбонлик қилди. Бир ҳафта давомида мовий гумбазлар остида оромбахш наволар янгради. Улардаги жозиба, оҳанг, илоҳий куч-қудрат мусиқага ошуфта қалбларни забт этди. Дунёнинг машҳур хонанда ва созандалари, маданият ва санъат арбоблари, мусиқашунос олимлар нигоҳи Шаҳрисабзда бўлди. Мазкур халқаро санъат байрамининг асосий ғояси инсоният маданий меросининг ажралмас қисми бўлган мақом санъатини ривожлантириш, унинг қадимий тарихи, теран фалсафаси, бетакрор ижро услуби ва бой ижодий анъаналарини келажак авлодга етказиш ва давомийлигини таъминлашдан иборатдир. Халқаро мақом санъати анжумани доирасида 7 сентябрдан бошлаб Тошкент-Шаҳрисабз-Тошкент йўналиши бўйича “Afrosiyob” замонавий электропоездининг мунтазам қатнови йўлга қўйилди.\n– Ушбу фестивалнинг ҳар бир куни қизиқарли ва ўзига хос бўлди. Мени ўзбек халқининг бой маданияти, анъана ва урф-одатларини юксак қадрлаши, асраб-авайлаши, айниқса, ҳайратлантирди,– дейди тунислик мусиқашунос олим, Тунис олий мусиқа институти асосчиси Маҳмуд Гуеттат.– Шундай буюк ва бетакрор маданият ўзбек халқининг қонига сингиб кетгани мақом санъати анжуманида юртингизнинг барча ҳудудлари анъаналари намойишида янада ёрқин акс этди. Бир халқ, бир маданият бўлишига қарамасдан, бу ердаги ранг-баранглик ақлни шоширади. Президент Шавкат Мирзиёев санъат анжумани очилишидаги нутқида қайд этганидек, ушбу анжуманнинг мақсади бу ноёб бойликни кўз қорачиғидек асраб-авайлаш, ундан дунё аҳлини баҳраманд қилиш, келгуси наслларга безавол етказиш, турли қитъа ва мамлакатлар вакилларини бу гўзал масканда мужассам этишдан иборат экани мени ғоят хурсанд қилди.\nХалқаро анжуман элементар заррачалар физикаси ва ядро технологиялари соҳасидаги замонавий тенденциялар ва ютуқлар билан таништириш мақсадида ташкил этилмоқда. Унда иштирокчилар соҳада олиб борилган сўнгги тадқиқотларни муҳокама қилиш, турли мамлакатларнинг етакчи олим ва мутахассислари билан ҳамкорлик алоқаларини янада кенгайтириш, мамлакатимиз олимларини йирик халқаро лойиҳаларга кенг жалб қилиш имконига эга бўлади.\nДеҳли шаҳрида Ҳиндистонда Ўзбекистон маданияти кунларининг расмий очилиш маросими бўлиб ўтди. Маросимни Ҳиндистон Ташқи ишлар вазирлиги «Правас Бхаратия Кендра» форумлар саройида бўлиб ўтган тантанали оқшом бошлаб берди. Тадбир Ҳиндистон ТИВ ҳузуридаги Маданий муносабатлар бўйича Ҳиндистон кенгаши, «Ҳиндистон-Ўзбекистон» дўстлик жамияти, Ўзбекистон Республикаси Маданият вазирлиги ва мамлакатимизнинг Ҳиндистондаги элчихонаси ҳамкорлигида ташкил этилди.\nТадбирда ўзбекистонлик мусиқа ва рақс гуруҳлари чиқишлари намойиш этилди. Очилиш маросимида давлат, жамоат, сиёсий ва маданий ташкилотлар вакиллари, фан ва санъат намоёндаларидан иборат 300 дан ортиқ меҳмон иштирок этди. Форумлар саройида Ўзбекистон амалий санъати кўргазмаси ташкил этилди. Эътиборга молик жиҳати, «Правас Бхаратия Кендра» форумлар саройи Ҳиндистоннинг барча ҳудудларидан жамланган бой санъат асарлари коллекцияси билан машҳур. Улар билан уйғун ҳолда Ўзбекистоннинг сопол буюмлари, сўзанаси, тўқимачилик, ёғоч ўймакорлиги ва амалий санъат намуналари кўргазмага ўзгача файз бағишлади.\nМеҳмонлар эътиборига мамлакатимизнинг сайёҳлик ва маданий салоҳиятига бағишланган фильм, жумладан, яқин кунларда Шаҳрисабзда бўлиб ўтган Халқаро мақом санъати анжуманидан видеоролик ҳавола этилди. Тадбирда “Сирдарё наволари” гуруҳининг концерт дастури ҳам намойиш этилди.\nЎз навбатида, ҳиндистонлик иштирокчилар бу каби тадбирлар «халқ дипломатияси»нинг муҳим воситаси ҳисобланиши ва Ҳиндистон жамоатчилигига Ўзбекистоннинг кўп қиррали маданияти билан яқиндан танишиш имконини беришини қайд этди. Ҳиндистон ташқи сиёсий идораси департаменти директори Маниш Прабат Ҳиндистон ва Ўзбекистонни умумий маданият боғлаб туриши, мамлакатларимиз ўртасида азалдан яқин ва дўстона муносабатлар йўлга қўйилганини таъкидлади. Шунингдек, Ўзбекистон маданияти кунлари икки томонлама муносабатлардаги тарихий воқеа – Ўзбекистон Президентининг Ҳиндистонга давлат ташрифи арафасида ўтказилаётгани билан аҳамиятли эканини қайд этди.\nҲиндистонда Ўзбекистон маданияти кунлари жорий йилнинг 14 сентябрига қадар давом этади. Дастур доирасида, шунингдек, Лал Баҳодур Шастри номидаги Менежмент институтида концерт, Ўзбекистон маданий мероси тақдимоти, Ноида шаҳридаги машҳур «Марва Студиос» марказида ўзбек фильмлари намойишини ўз ичига олган маданий тадбирлар ўтказилиши режалаштирилган\nУшбу йўналишда Ўзбекистон томондан ташувчи “UZKAZ AVTO TRANS” масъулияти чекланган жамиятига қарашли 2015 йил Белгияда ишлаб чиқарилган, 65 ўриндиққа эга “VANHOLL” русумли автобуслари, Россия томонидан эса “Панюшкин С.Ю.” ЯТТга қарашли “VANHOLL” русумли автобуслари хизмат кўрсатади. Йўналишнинг масофаси 3000 километр бўлиб, қатновга сарфланадиган умумий вақт 61 соат, йўлкира ҳақи ташувчилар томонидан Тошкентдан Нижний Новгородгача – 420 минг сўм. Нижний Новгороддан Тошкентгача эса – 6 минг рубль қилиб белгиланди.\nЎзбекистон Республикаси туризмни ривожлантириш давлат қўмитаси ва “Chustiy`s Group” ўзбек пазандачилик уйи ҳамкорлигида шу йилнинг 16 сентябрь куни Туркиянинг Истанбул шаҳри Ускудор майдонида “Ўзбек миллий қадриятлари куни” тадбири доирасида 5 тонналик ўзбек палови тайёрланиши режалаштирилган.\nМавзу: ИНСОН ОДОБИ БИЛАНГ ГЎЗАЛ\nЎрта Осиёда ахлоқий тарбия ўз анъаналарига эга. Бу борадаги фикрлар қадимги туркий ёдномалар, буюк алломаларнинг асарлари ва бошқа ёзма ёдгорликлар орқали бизгача етиб келган. Инсон одоби, энг аввало, унинг нутқида намоён бўлади.\nЗеро, нутқ одоби деганда, айтилиши зарур бўлган хабар тингловчини ҳурмат қилган ҳолда, унинг кўнглига мос тарзда тилимиздаги сўз ва иборалар воситасида етказиб берилади. Ҳар қандай хунук хабарни ҳам тингловчига беозор етказиш мумкин. Бунинг учун сўзловчи адабий тил нормаларини мукаммал билиши лозим.\nМулойим, ёқимли сўзлаш ўз-ўзидан пайдо бўлавермайди. Унга ёшликдан онгли машқлар қилиш, тилнинг луғат бойлигини эгаллаш, бу борада нутқи ибратли кишиларга тақлид қилиш, улардан ўрганиш орқали эришилади. Ўқувчи учун энг яхши намуна ўқитувчи нутқидир. Буни ўқитувчи доимо ҳис этиб туриши, ўз нутқида ҳеч қачон одоб-ахлоқ, нутқ маданияти меъёрларидан чекинмаслиги лозим.\nНутқий муомала саломлашишдан бошланади. Бунда тингловчида яхши кайфият пайдо бўлади. Кўп асрлик анъаналаримизга кўра, “Ассалому алайкум”нинг жавоби “Ва алайкум ассалом”дан иборат. Афсуски, кейинги пайтларда ёшлар орасида саломлашиш тарзи дағаллашиб, салом бериш учун ҳам, алик олиш учун ҳам “Салом” сўзи ишлатилиши урф бўлмоқда. Бу тарихий анъаналаримиздан узоқлашишдир. Аслида саломлашишнинг ҳам ўз қоидалари бор. Биз ўқитувчилар уларни шогирдларимиз онгига сингдириб бормоғимиз зарур.\nҲар томонлама етук кишига хос фазилатлардан яна бири хайрлашиш одобига риоя этишдир. Тилимизда хайрлашгандан сўнг ишлатиладиган “хайр, соғ бўлинг”, “хайр, кўришгунча”, “хайр, омонликда кўришайлик” каби таъсирчан ибораларни ишлатсак, бу нутқий муомала одобига киради.\nТилимизда миннатдорчиликни ифода этадиган чиройли сўзлар бор. Уларни дарс пайтида ишлатиш киши нутқини яна ҳам безайди. Ўқитувчи топшириқни яхши бажарган ўқувчиларни “офарин”, “раҳмат”, “отангизга раҳмат”, “баракалла”, “миннатдорман” каби сўзлар билан рағбатлантириши керак.\nЎқитувчининг нутқи ҳамма вақт ўзбек адабий тилининг гўзал ва таъсирчанлигини ўзида мужассам этган бўлиши зарур. Адабий тил меъёрлари, қўшимчалар, грамматик қоидаларнинг бир хил қўлланилиши барқарорлиги билан умумўзбек характерига эгадир.\nЎқитувчининг нутқ маданияти ўқувчиларда нутқ одобини шакллантиришда муҳим омил эканлигини унутмайлик.\nМаданият. Ҳар бир халқнинг ўз маданияти бор. Табиийки, ўзбек халқи ҳам бундан мустасно эмас. Бу маданият нимадан иборат бўлади? Маданият деганлари нима ўзи? Маданиятли халқ, маданиятли киши деганда нимани тушунамиз? Бу ҳақда, албатта, ҳар одамнинг ўз тушунчаси, қараши бор. “Маданият” арабча мадина (шаҳар) сўзидан келиб чиққан. Араблар кишилар ҳаѐтини икки турга: бирини бадавий ѐки саҳроий турмуш деб атаганлар. Бадавийлик кўчманчи ҳолда дашту саҳроларда яшовчи халқларга, маданийлик – шаҳарда ўтроқ ҳолда яшаб, ўзига хос турмуш тарзига эга бўлган халқларга нисбатан ишлатилган. Маданиятли киши – одобли киши дегани. У уч нарсага суянади: бири ҳалоллик, иккинчиси камтарлик бўлса, учинчиси инсофлиликдир. Чунки ҳалоллик, камтарлик ва инсофлилик устунлар ҳисобланади. Бундай одам, албатта 10 ўқимишли, назокатли, хушмуомала, кечиримли, сабр-бардош эгаси бўла олган шахсдир. Муомала одоби. Маданийликнинг энг муҳим унсурларидан бири – муомала одобидир. У моҳиятан, ўзаро ҳамкорликнинг шаклларидан бири. Инсон зоти бир-бири билан ҳамкорлик қилмасдан, ўзаро тажриба алмашмасдан, бир-бирига таъсир кўрсатмасдан расмана яшаши мумкин эмас. Муомала одам учун эҳтиѐж, зарурат, соғлом киши усиз руҳан қийналади, кайфияти тушиб боради. Бу ўринда буюк инглиз ѐзувчиси Даниел Дефо қаламига мансуб машҳур “Робинзон Крузонинг саргузаштлари” асарини эслашнинг ўзи кифоя: Жумабойни топиб олган Робинзоннинг нақадар қувонишига сабаб ҳам ана шунда. Муомала одоби бошқа кишилар қадр-қимматини, иззатини жойига қўйишни, анъанавий ахлоқий-меъѐрий талабларни бажаришини тақозо этади. Шунинг баробарида, у инсондаги яхши жиҳатларни намоѐн этиш, кўзга кўрсатиш билан ҳам ажралиб туради. Унинг энг ѐрқин, энг сермазмун ва энг ифодали намоѐн бўлиши сўз, нутқ воситасида рўй беради. Сўзлаш ва тинглай билиш, суҳбатлашиш маданияти муомаланинг муҳим жиҳатларини ташкил этади. Шу боис муомала одоби ўзини, энг аввал, ширинсуханлик, камсуқумлик, босиқлик, хушфеъллик сингари ахлоқий меъѐрларда намоѐн қилади. Муомала одобининг яна бир “кўзгуси”, бу – инсоний қараш, нигоҳ, сўзсиз новербал ҳаракатлар. Маълумки, одамнинг қарашида, юз ифодасида, қўл ҳаракатларида унинг қай сабаблардандир тилга чиқмаган, сўзга айланмаган ҳиссиѐти, талаблари ўз аксини топади. Чунончи, суҳбатдошининг гапини охиригача эшитмай, қўл силтаб кетиш – муомаладаги маданиятсизликни англатади. Баъзан қараб қўйишнинг ўзи сўздан ҳам кучлироқ таъсир кўрсатади. Дейлик, бир қурувчи уста ўз шогирдининг хатти-ҳаракатларидан норозилигини билдириш учун бош чайқаб, жилмайиб қўйиши мумкин. 11 Иккинчи уста эса, бир лаҳза ўқрайиб қараш билан муносабатини ифодалайди. Биринчи уста юз ифодаси ва ҳаттиҳаракати билан: “Оббо шоввоз-эй, сал шошибсан-да, ҳа майли, зарари йўқ, шунақаси ҳам бўлади” деган маънони англатса, иккинчи устанинг қарашидан: “Яна ишни расво қилибсан-ку, қачон одам бўласан?!”, деган сўзларни уқиш мумкин. Шубҳасиз, биринчи уста муомалада одобга риоя қилган бўлса, иккинчиси унинг акси – шогирдининг эмас, ўзининг одобсизлигини кўрсатмоқда. Умуман олганда, муомала одоби кишиларнинг насиҳат қилмасдан ва одоб ўргатмасдан бир-бирига таъсири, тарбия ва ўз-ўзини тарбия этиш воситаси сифатида диққатга сазовордир. Шу сабабли ѐшларимизда муомала одобини шакллантириш ҳозирги кунда жамиятимиз олдида турган муҳим вазифалардан ҳисобланади. Бунда ота-онанинг, маҳалла-кўйнинг таъсири катта. Ундан фойдалана билиш керак. Зеро, ахлоқий комилликка эришиш муомала одобини эгаллашдан бошланади. Этикет. Ахлоқий маданиятнинг яққол кўзга ташланадиган муносабатлари кўринишидан бири, бу – этикетдир. У кўпроқ инсоннинг ташқи маданиятини, ўзаро муносабатлардаги ўзини тутиш қонун-қоидаларининг бажарилишини бошқаради. Агар муомала одобида инсон ўз муносабатларига ижодий ѐндошса, яъни бир ҳолатда бир неча хил муомала қилиш имконига эга бўлса, этикет муайян ҳолат учун фақат бир хил қоидалаштириб қўйилган ҳатти-ҳаракатни тақозо этади. Этикетнинг қамрови кенг, у маълум маънода, халқаро миқѐсда қабул қилинган муомалалар қонун-қоидаларини ўз ичига олади. Масалан, сиѐсий арбоб этикети, меҳмондорчилик этикети ва ҳ.к. Этикетга риоя қилишнинг мумтоз намунасини биз тез-тез телевидение орқали кузатиб турамиз. Президентимиз Ислом Каримовга хорижий мамлакатлар элчиларининг ишонч ѐрлиқларини топшириш 12 маросимларини эсланг. Унда фақат бир хил ҳолат, халқаро миқѐсда ўрнатилган қоида ҳукмрон. Уни Президентнинг ҳам, элчиларнинг ҳам бузишга ҳаққи йўқ. Ёки жуда оддий, кичкина бир мисол: дастурхонда тановул пайти, пичоқни ўнг қўлда ушлаш замонавий меҳмондорчилик этикетининг қатъий қоидаларидан бири саналади — уни бузиш атрофдагиларда ҳайрат ва истеҳзо уйғотади. Шу боис этикетни одат тусига айлантирилган, қатъийлаштирилган муомала одоби дейиш ҳам мумкин. Этикет – такаллуфнинг майда-чуйда жиҳатларигача ишлаб чиқилган одоб қоидалари сифатида ижобий, кишининг кўзини қувонтирадиган муомала ҳодисаси. Лекин, айни пайтда, у асл ахлоқий асосини йўқотган мажбурий мулозамат тарзида ҳам намоѐн бўлади: этикет қоидаларини бажараѐтган киши аслида ўз хоҳиш-ихтиѐрига қарши иш кўраѐтган бўлиши ҳам мумкин. Бу жиҳатдан у мунофиқликнинг бир кўринишига айланади. Масалан, сиз бирор ѐққа шошилиб, дарвозадан чиқдингиз, дейлик. Рўпарангизда танишингиз ѐки қўшнингиз учрайди. Сиз кўришиб, ҳолаҳвол сўрашиб, сўнг шарқона этикетга риоя қилиб уни “Қани уйга кирамиз. Чой қиламиз, бир ҳангомалашамиз” деб ичкарига таклиф қиласиз. Лекин, аслида, сиз унинг уйга киришини асло истамайсиз, вақтингиз йўқ, ҳатто, шу учрашганда кетган вақтингизни ўйлаб, питирлаб турибсиз. Демак, сиз ўз истагингизга қарши, этикет-мулозамат юзасидан ѐлғон гапларни айтасиз, хунук эшитилса ҳам на чора – мунофиқлик қиласиз. Шунга қарамай, умуман олганда, этикет шахсни муайян тартиб-қоидага, қандай ички руҳий шароитда бўлмасин, босиқликка, мулойимликка ва сабртоқатга ўргатиши билан аҳамиятлидир. Меҳмон ҳам, мезбон ҳам ўзлари. Ўзбек уйига меҳмон келса, ўтқазгани жой тополмай қолади. Топгантутганини у билан баҳам кўради. Ўзидан, бола-чақасидан аяган ноз неъматини меҳмонга раво билади. Чиндан ҳам, 13 халқимизда меҳмонга бориш ва меҳмон кутиш бобида ўзига хос маданият шаклланган. Меҳмон келган куни уйдаги араз-гиналар унутилади. Унинг олдида фарзандларга қаттиқ гапирилмайди. Ҳар бир элнинг анъаналари, турмуш тарзи бошқаларникидан фарқ қилади. Дунѐнинг айрим мамлакатларида уй эгаси меҳмонини, нари борса, бир финжон қаҳва, бир луқма ширинлик билан сийлашини яхши биламиз. Бизда эса, бутунлай бошқача. Меҳмонни кутиб олишдан то кузатиб қўйгунгача қанча-қанча расм-русумларни адо этамиз. Меҳмонни иззат қилиш барча шарқ халқари учун хос. Ривоятга кўра, араб халифаларидан бири Муъийн ибн Зоиднинг ҳузурига урушда асир тушган бир тўда ғаним аскарни олиб келишади. Ҳукмдор узоқ ўйлаб ҳам ўтирмай, уларни қатл этишга буюради. Шунда асирлардан бири ўлимидан аввал барчага бир қутлумдан сув беришни сўрайди. Унинг бу талаби қондирилгач, бояги асир дейдики: “Ҳукмдор, сен бизни сув билан меҳмон қилдинг. Меҳмонни ўлдириш эса мардлик таомилига зиддир”. Соҳиби тож унинг ақлига таҳсин ўқиб, асирларни авф этади. Нон берган жон олмайди деб шунга айтсалар керак-да. Мана, меҳмоннинг қадри қанчалар юксак! Биз ана шундай эзгу фазилатларга эга халқ ворисларимиз. Бинобарин, тарихий қадриятларимиз қанчалик ҳикматга кон эканини англашимиз, уларни кундалик ҳаѐт тарзига айлантиришимиз зарур. Тўғри, бугунги кунда ҳам меҳмондўстликни унутиб қўйганимиз йўқ. Уйига таниш-билиши, айниқса, “нозикроқ” меҳмон келадиган бўлса, босар тусарини билмай қоладиганлар оз эмас. “Олий мартабали” меҳмонлар, казо-казолар шарафига уюштириладиган дабдабали зиѐфатларни айтмаса ҳам бўлади. Кайф-сафо авжига чиқадиган бундай давраларда шарқона меҳмоннавозлик одобини кўриш мушкул. 14 Энди, буни миллий қадриятларимиздан узоқлашиш, дея баҳоланса, тўғри бўлар. Зеро, фозил аждодларимиз ҳар қандай дабдабасозлик, исрофгарчилик, бировга яхши кўриниш мақсадида қилинадиган зиѐфатларни қатъий қоралаганлар, меҳмондўстлик мезони дастурхоннинг эмас, кўнгилнинг ободлиги билан белгиланади. Бу умумбашарий анъананинг асл моҳияти келганкетганнинг олдида топган-тутганни кўз-кўз қилишда эмас, қўни-қўшни, қариндош-уруғ, ошна-оғайни, ѐр-дўст орасидаги меҳр риштасини янада мустаҳкамлашда эканини унутиб қўймаслигимиз керак. Чунки, яқин кишиларнинг тезтез бир-бирини йўқлаб туришларида ҳикмат кўп. Кексаларнинг айтишича, аввалги пайтларда меҳмондорчиликдан мақсад еб-ичиш бўлмаган, тез-тез йиғилиб турган ота-боболаримиз маърифий суҳбатлар қуришган, қиссахонлик, ғазалхонлик қилишган. Ҳазил-ҳузул, аскиябозлик бўлган. Афсуски, ана шундай гўзал қадриятлар унутилиб бораѐтир. Донолар айтадиларки, дунѐ бир меҳмонхона, унинг меҳмони ҳам, мезбони ҳам одамлар. Шундай экан, барчамиз бир-биримиздан иззату ҳурматни, меҳру мурувватни дариғ тутмаслигимиз лозим. Табассум. Юзлаб одамлар ўтиб-қайтаѐтган гавжум кўчадан боряпсиз. Демак, манзилга етгунингизгача танишу нотаниш чеҳраларга кўзингиз тушади. Ана шунда сиз уларга очиқ юз билан, жилмайиб боқинг. Кўрасизки, шу беозор табассумингиз туфайли юзлаб одамларнинг кайфияти кўтарилади. Ишонмайсизми? У ҳолда айтингчи, бир лаҳзалик табассумнинг баҳоси қанча туради? Жуда ғалати савол, шундай эмасми? Жавоб қилишга шошилманг. Фақат кейинги кунларингизни бирровгина хотирланг. Кайфиятингиз чоғ, юзларингиз кулгудан чарақлаб турган кезларингизда уззукун омад сизга ѐр бўлганини эсланг. Ахир ўша кунда ѐн верингиздаги кишилар ҳам 15 Афсуски, бундай кунлар ҳаѐтингизда жуда оз… Нима учун шундайлигини биласизми? Агар бу ҳақда ўйлаб кўрганингизда эди, турмушингиздаги кўпгина муаммолар ўз ечимини топган бўлур эди. Масалан, қайси муаммолар? Ҳасрат, омадсизлик, қайғу ва ноҳақлик, жанжалли воқеалар… Аслида бундай нохушикларнинг чеку чегараси бормикан? Сиз Гегель фалсафасини бир эсланг… Ҳаѐт азалдан бахтиѐрлик ѐхуд бебахтлик учун мослаштирилган эмас. Аксинча: “Ҳаѐтимиз қандай бўлиши сизу бизнинг унга қандай маъно бахш этишимизга боғлиқ” дейди у. Кулгусиз ўтган кунларимизда нима учун омад биздан йироқлашганини энди тушунаѐтгандирсиз? Ўйлаб қарасак, эндиликда бизнинг табассумларимиз нақадар қиммат туради! Уни ҳамма ҳаммадан, ҳатто ўзимиздан-да қизғонамиз. Хушчеҳралик билан эмас, аксинча жиддийроқ туриб иш юритишни маъқул кўрамиз. Жиддиятимиз гоҳо ғазабга айланади-ю, ўзимизга калтак бўлиб қайтади. Даниялик машҳур рассом шу каби ҳолатни бир неча расмларда усталик билан тасвирлайди. Нимадандир ғазабланган бошлиқ ѐрдамчисига заҳрини сочади. Шунда ѐрдамчи ҳам хизматчилардан бирини қаттиқ койийди. Хизматчи ишлаб ўтирган машинисткани урушиб беради, машинистка эшикда ўтирган қоровулдан аламини олади. Бекордан бекорга гап эшитган қоровул оѐғи остида ѐтган кучукни тепиб юборади. Кучук ўз эгасини қопишга ботинолмай, хонасидан чиқиб келаѐтган бошлиқнинг оѐғини тишлаб олади. Шундай қилиб, бу ғавғонинг бош сабабчиси бежазо қолмайди… “Табассум бир лаҳзада пайдо бўлади,- дейди машҳур психологлардан бири. Инсон юзидаги илиқ табассум билан ҳар қандай давранинг азиз меҳмонига айланади!” Сиз қандай даврада бўлманг, ёнингиздагилардан табассумингизни дариғ тутманг. Уларга жилмайиб нигоҳ ташланг. Зеро лаҳзалик табассумингиз чеҳраларда қотган 16 музларни дарров эритиб юборсин. У меҳрдан тузилган гулшодалар янглиғ кўнгилларга сочилиб кетсин. Аслида борлиқ бизнинг табассумларимиз билан гўзал. Ҳаѐт эса табассумлар билан янада азиз, қадрли.\nNext story Таклиф: Имтиҳонлар коррупциядан холи бўлиши учун имтиҳонларни бекор қилиш шарт\nPrevious story Тинчлик-осойишталик ҳукмрон бўлсин


Ички саёҳатлар 40 фоизгача арзонлаштирилади - zarnews.uz\nАввал хабар берганимиздек, Президентимизнинг “Ўзбекистон Республикасида ички ва зиёрат туризмини янада ривожлантириш чора-тадбирлари тўғрисида”ги фармони доирасида ички туризмни рағбатлантирувчи чоралар белгиланди.\nУнга кўра, янги жорий этилаётган авиақатновларга чипталар Ўзбекистон фуқароларига 25 фоиз арзон сотилади, агар ушбу чипта туроператор орқали харид қилинса, ушбу чегирма миқдорига 15 фоиз қўшилиб, умумий 40 фоизлик чегирма тақдим этилади.\n2020 йил 3 февралдан йўлга қўйилган Урганч-Фарғона-Урганч авиарейси энг арзон нархи - 920 минг сўм. Маҳаллий сайёҳ ушбу чиптани бевосита авиакассадан сотиб олганда чипта нархи 25 фоизга арзонлашиб, 690 минг сўмни ташкил қилади. Туроператор орқали харид қилганда эса яна 15 фоиз чегирма тақдим қилиниб, чипта нархи 587 минг сўмни ташкил қилади - 333 минг сўм чегирма тақдим қилинмоқда.\nХудди шу каби туроператорларга йўлга қўйилаётган темир йўл қатновларидаги чипталарга ҳам 15 фоизлик чегирма тақдим этилади. Бунда Термиз-Самарқанд йўналишидаги 108 минг сўм турадиган чипта нархи 92 минг сўмни ташкил қилади.\nЎз навбатида, фуқаро туроператор орқали меҳмонхонани брон қилса, шартли равишда “Ўзбекистон” меҳмонхонасидаги 1 кишилик стандарт хона нархи 270 минг сўмни ташкил қилса, бу фуқаро учун туроператорга тақдим қилинган корпоратив нархлар асосида 200 минг сўмни ташкил қилади. Юқоридаги 10 фоиз чегирма ҳисобига эса меҳмонхона нархи 180 минг сўмга айланади. Якунда ташкил қилинган механизмга кўра, 270 минг сўм турувчи меҳмонхона 90 минг сўмга арзонлашмоқда.\nТеглар: саёҳат ички туризм\nПрокурорлар ўқувчиларни саёҳатга олиб чиқди


Хотини юзини очмаслиги учун 500 динордан воз кечди, хотини эса… - Hidoyat.uz\nХотини юзини очмаслиги учун 500 динордан воз кечди, хотини эса…\nАсосий саҳифа Жамият Оила Хотини юзини очмаслиги учун 500 динордан воз кечди, хотини эса…\nЧоп этилди Fevral 19, 2020 Хотини юзини очмаслиги учун 500 динордан воз кечди, хотини эса…da fikr bildirishni o'chirish\nХатиб Бағдодий раҳимаҳуллоҳ ўзининг “Тарихи Бағдод” китобида келтиради:\n“Рай шаҳрида қози Мусо ибн Исҳоқнинг ҳузурига бир аёл вакили билан келди. Вакили қозига бу аёлнинг эрининг гарданида 500 динор маҳри борлигини, уни эри бермаганини айтди.\nЭри эса қозининг олдида буни инкор қилди.\nҚози аёлнинг вакилига гувоҳлар бор-йўқлигини сўради. Вакил гувоҳларни олиб келганини айтди.\nҚози гувоҳлардан биридан аёлнинг юзига қарашини сўради. Гувоҳ турди. Қози аёлга ҳам “тур” деди. Аёл турди. Шунда аёлнинг эри:\n– Нима қилаяпсизлар? дея сўради.\n– Гувоҳлар хотинингни танишлари учун юзига қарашлари лозим, деди.\n– Мен қози жанобларини гувоҳ қилиб айтаманки, хотинимнинг менинг гарданимда 500 динор маҳри бор, деди.\nШунда хотини деди:\n– Мен ҳам қози жанобларини гувоҳ қилиб айтаманки, эримнинг гарданидаги 500 динор маҳримдан воз кечдим. Дунё ва охиратда уни қарздан озод қилдим!\nҚози уларнинг рашкини кўриб:\n“Бу гўзал ахлоқлар сирасида ёзиб қўйилади”, деди.\nИнтернет луғати – Web browser


ЭКСПО – 2017: Муҳташам тадбир давом этмоқда\nЖаҳоннинг 115 мамлакати, ўнлаб халқаро ташкилотлар иштирокида ўтаётган “Астана ЭКСПО – 2017” кўргазмаси бир ҳафтадан буён гавжум. Ҳар куни минглаб одамларни ўзига жалб этаётган тадбирнинг мамлакатимиз тарихида ўзига хос саҳифа бўлиши кутилмоқда.\nТақдир тақозоси билан ёки омад келгани учун 12 июнда қизим билан бирга Астанага бордик. Ва албатта, имконият туғилиши билан мамлакатимизнинг ушбу кунлардаги асосий кўргазмасига йўл олдик.\nВокзалдан кўргазмагача етиб олишнинг йўллари кўп. Аммо энг қулайи – автобуслар. Ўнлаб йўналишлар ЭКСПО ўтаётган ҳудудгача узайтирилган. Нархи эса ўзгармаган – 90 тенге. Албатта, такси билан ҳам бориш мумкин. Нархи 700 тенгедан таксичининг кўнглидаги нархгача. Кўнгилнинг эса кўчалари кенг. Шунинг учун савдолашинг ва машинангиз юриб кетгунича нархни келишиб олинг. Индамасангиз – ҳамёнингизга зарар.\nИккинчи маслаҳат: ҳар қанча чаққон ва чидамли бўлсангиз ҳам “ЭКСПОни бир кунда кўриб чиқаман, ортга қайтаман”, деб умид қилманг. (Масалан, биз тонгдан соат 17гача унинг учдан бир қисмини ҳам кўриб чиқишга улгурмадик). Демак, ётоқ масаласини ҳал этиш зарур. Ёлғиз бўлсангиз, меҳмонхона, 3-4 киши бўлсангиз, квартирани ижарага олиш арзонроққа тушаркан. Квартиранинг яна бир яхши жиҳати – унда кўнглингиз истаган таомни пишириб ейиш мумкин. Квартира олаётган бўлсангиз – соҳибининг ҳужжатларини сўрашдан тортинманг, иложи бўлса ксеронусхасини кўчириб олинг.\nУчинчи маслаҳат: Астанада жанубнинг патири йўқ. Олиб кетсангиз ютқазмайсиз. Ҳам яхши совға, ҳам мазали таом.\nҚозоғистон – кўргазма марказида\nЭКСПОда қайси мамлакатларнинг экспозицияларини томоша қилишни исташингизни белгилаб олинг. Масалан, қизимнинг кўнглига қараб биз Қозоғистон, Малайзия, Вьетнам, Ҳиндистон, Эрон, Мадагаскар, Япония, Германия, Франция, АҚШ ва Ўзбекистон павильонларига кирдик. Менимча, энг аввало улкан шар ичида жойлаштирилган Қозоғистон кўргазмаларини кўрган маъқул. Унинг энг юқори қаватида туриб Астананинг катта қисмини томоша қилиш мумкин.\nҚуйи қаватларни пиёда кезиб чиқишни маслаҳат бераман. Еттинчи қаватда коинот, Қуёш системаси, сайёралар, Ер ва Ой ҳақида маълумотларга эга бўласиз, космосни ўрганишда Қозоғистоннинг ҳиссаси ҳақида, қисқаси, етти осмон хусусида қисқача маълумот оласиз. Ва бу ердаги экспозициялар жаҳоннинг энг сара музейларидан намуна олиб яратилгани ҳолда, мен учун ўзига хос жозиба кашф этгандек туюлди.\nШундан кейин ёруғлик, шамол, сув, биологик кучлар ва бошқа энергия манбаларининг ўзига хосликларини акс эттирган қаватлардан ўтасиз. Ҳар бир стендда, экспозицияда ниманидир кашф этасиз. Масалан, тирик табиат акс эттирилган қаватда сув ўтларининг ҳаётини жонли шаклда кузатиш мумкин.\nЭнг қуйи қаватда эса тарихий экспонатлар намойиш этилмоқда.\nТежамкорлик Японияда ҳам туман бойлик\nЯпония – Кунчиқар мамлакати. Ҳудудининг салкам 90 фоизини тоғлар эгаллаган ороллардан иборат мамлакат янги технологиялари билан жаҳон миқёсида пешқадамлардан бири. Бугунги кунда бу ерда Smart Mix with Technology лойиҳасини амалга ошириш юзасидан катта ишлар қилинмоқда. Лойиҳадан мақсад – сув, шамол, қуёш энергиясини бир-бирига интеграция қилган ҳолда юксак самарадорликка эришиш. “Астана ЭКСПО – 2017” кўргазмасидаги павильоннинг биринчи қисмида ушбу лойиҳа батафсил намойиш этилган.\nИккинчи қисми эса мавжуд захиралардан унумли фойдаланиш ҳамда энергия тежаш масалаларига бағишланган. Эни 20, баландлиги 5 метрли экранда намойиш этилган анимацион фильм айни вақтда ушбу соҳадаги янгиликларни ҳам кўрсатади.\nУчинчи қисмда HEMS (Home Energy Management System – уй энергияси бошқариш тизими), ҳаводаги карбонад ангидридни тозалашга оид интерактив ўйин, уч ўлчамли оламни намойиш этувчи ускуна ва бошқалар намойиш қилинмоқда.\nБарча кўнгиллилари рус тилини яхши эгаллаган Япония кўргазмаси кўпроқ ёшларга мўлжалланган. Зеро, келажак – ёшларнинг қўлида.\nСерқуёш мамлакатда барака бор\nҲиндистон – тафовутлар ўлкаси. Жаҳоннинг олтидан бир қисми яшайдиган мамлакатда экватор ҳароратини ҳам, абадий музликларни ҳам топиш мумкин. Минглаб йиллар давомида тараққий этиб келаётган мамлакатда шаҳар маданияти ҳам, турли иқлим ва табиий шароитларга мослашган қишлоқлар ҳам мавжуд. Шу боис ҳам ЭКСПО - 2017да унинг алоҳида ўрин тутишига шубҳа йўқ эди.\nБеназир чой, ҳарир сари, қимматбаҳо жавоҳирлар ва дилтортар фильмлари билан хаёлимизни олган Ҳиндистон бу сафар яна бир жиҳати – юксак ривожланган технологиялари билан лол қолдирди. Унинг павильонида ишлаб турган ва лойиҳалаштирилаётган замонавий иншоотлар асосий ўрин тутган.\nҲиндистонда қуёш ва шамол энергиясига эътибор жуда катта. Бугуннинг ўзида маиший мақсадларда сув иситишнинг мутлақ кўп қисми айнан қуёш энергиясига таянади. Кўринишидан чаноқли антеннага ўхшаш ускуна сувни 400даражагача исита олади. Ундан турли сут фермалари ва фармацевтика заводларида фойдаланилади. Тузилиши оддий, самараси юқори биомоддаларни қайта ишлаш ускуналари эса бир вақтнинг ўзида икки муаммо – ортиқча озиқ-овқат чиқиндиларини бартараф қилиш ва маиший газ ишлаб чиқариш муаммосини ҳал этади. Микроқуёш гумбази бинонинг томига ўрнатилади, у кундузи тўплаган энергияси ҳисобига кечаси чор-атрофни ёрита олади.\nҲиндистоннинг яна бир фахри – Керал штатида ишлаб турган, тўлиқ такрор тикланадиган энергетика манбалари асосида ишловчи Кўчин аэропорти. Мазкур иншоотнинг макети ҳам павильондан ўрин олган. Шу билан бирга «Smart city» каби эндигина ишланаётган лойиҳалар ҳам мавжуд. Унинг юз фоиз такрор тикланувчи манбалар асосида энергия олиши мўлжалланган.\nПавильоннинг тахминан ярмини турли табиий доривор гиёҳлар, чойлар, тўқимачилик маҳсулотлари, сувенирлар, тақинчоқлар ва уй жиҳозлари ташкил этади. Айниқса, қимматбаҳо тошлар ўрнатилган кумуш тақинчоқлар нафислиги билан ажралиб турибди.\nНархларга келганда... касб усталари томонидан тайёрланган буюмлардан аксариятининг тенги йўқ, шу боис ҳам қиммат-арзонлигини баҳолашга қийналдик. Масалан, кумуш тақинчоқларнинг нархи 25000 тенгегача белгиланган.\nФранция: ихтиро ҳам санъат\nЕвропанинг маркази бўлган мамлакатда “яшил” технологиялар ҳам кенг ривож топмоқда. Астанада намойиш этилаётган Франция павильонида улар билан бевосита таниша оласиз.\nФранцузларга хос назокат билан режаланган павильон қатор кенг ва тор йўлакчалар лабиринтига ўхшайди. Унинг деворлари тасвирий санъат намуналари ва тарихий суратлар билан безатилган. Шуни ҳам айтиш керакки, Франция кунига бағишлаб 21 июнда ўтадиган тантанада санъаткорлар цирк, кабаре, ретробудуарларни намойиш этишади.\nТехнологик жиҳатдан эса кўргазмада 8 та халқаро лойиҳа намойиш этилмоқда. “ЭКОшаҳар”, “Тикланувчи энергетика”, “Экологик транспорт” кўпчиликни ҳайратга солиши мумкин. Айниқса, бетон ишлаб чиқарувчи компаниянинг тақдим этган технологик ечимлари кўзга яққол ташланади. Бетондан ишланган ўриндиқлар, проектор, ўсимликлар бош кўтариб турган девор... буларнинг ҳаммаси биз билган модданинг янги қирраларини кўрсатади.\nPeugeot машинасозлик компанияси ҳам ўз маҳсулотларини тақдим этган. Бензин ва электр қуввати билан ҳаракатланувчи автомобиль ўзгача дизайни билан лол қолдиради. Электромопедлар ҳам жуда бежирим ишланган. Муҳими, бу транспорт воситалари экологик тоза.\nКелажак шаҳрини кўришни истасангиз – Германия павильонига келинг\nГермания келажакда энергетиканинг қандай ривожланишини кўрсатиб бера олди, дейиш мумкин. Албатта, ғайбни билиш мумкин эмас, аммо бугунги ихтиролар эртанги кун қиёфасини белгилаши ҳам аниқ ҳақиқат.\nКўргазмада экологик тоза, замонавий илғор технологиялар тақдим этилди.\nКиришда ҳар бир кўргазма қатнашчиси кодланган махсус калит олади. Унинг ёрдамида турли ускуналарни ишлатишингиз, видеолавҳалар томоша қилишингиз мумкин.\nТабиий шароитда олинган фильмларда инсоният фойдасига хизмат қилиши мумкин бўлган қуёш, шамол, сув, биочиқиндилар ва ер ости ҳароратидан фойдаланиш имкониятлари яққол кўрсатилган. Биринчи залда жаҳон харитаси ва ундаги энергетика имкониятлари намойиш этилса, иккинчи залда келажак шаҳри ва унинг энергетика таъминоти акс эттирилган. Унда “ақлли уй” технологиясидан тортиб, электроавтомобилларгача қандай ишлаши тушунтирилган. Шунингдек, нефть ишлатмасдан пластмасса олиш технологияси ва бошқа имкониятлар намойиш этилган.\nПавильондаги «Формула Е» пойга автомобили ва икки ғилдиракли транспорт воситалари эса кўпчиликнинг қизиқишини уйғотиши аниқ.\nА. САРМОНОВ, 2017-06-20, 11:42 136


Трифтазин-дарница | medu.uz - Дорилар ҳақида маълумотлар ўзбек тилида\nHome Йўриқномалар Трифтазин-дарница\nПрепаратнинг савдо номи: Трифтазин-Дарница\nТаъсир этувчи модда (ХПН): трифлуоперазин гидрохлориди\nфаол модда: 2 мг трифлуоперазин гидрохлориди;\nёрдамчи моддалар: натрий цитрати, инъекция учун сув.\nФармакотерапевтик гуруҳи: Антипсихотик воситалар. Фенотиазиннинг пиперазинли ҳосилалари.\nАТХ коди: N05АB06.\nТрифтазин-Дарница – антипсихотик восита (нейролептик), фенотиазиннинг пиперазинли ҳосиласи. Антипсихотик, седатив, қусишга қарши, каталептик, гипотензив, гипотермик ва кучсиз холиноблокатор, шунингдек ҳиқичоққа қарши йўналтирилган таъсирга эга.\nАнтипсихотик таъсири мезолимбик ва мезокортикал тизимларни D2-дофамин рецепторларининг блокадаси, марказий нерв тизимидаги α-адренорецепторларнинг блокадаси, гипоталамус ва гипофизнинг гормонларини ажралиб чиқишини ошиши билан боғлиқ.\nСедатив таъсири бош миянинг устунини ретикуляр фармациясининг адренорецепторларини блокадаси оқибатида ривожланади.\nҚусишга қарши таъсири периферик ва марказий D2-дофамин рецепторларини блокадаси, меъда-ичак йўлларида адашган нервнинг охирларини блокадаси билан боғлиқ.\nГипотермик таъсири гипоталамуснинг дофамин рецепторларини блокадаси ҳисобига ривожланади.\nСедатив таъсири ва вегетатив нерв тизимига таъсири, фенотиазиннинг бошқа ҳосилаларига қараганда кучсизроқ, экстрапирамид ва қусишга қарши таъсири – кучлироқ намоён бўлган.\nМушак ичига юборилганидан кейин жигар орқали “бирламчи ўтиш” самарасига эга. Плазма оқсиллари билан мустаҳкам боғланади, боғланиш даражаси 95% ни ташкил қилади. Қонда максимал концентрациясига (Тmax) эришиш вақти – 1-2 соат. Гематоэнцефалик тўсиқ орқали, кўкрак сутига ўтади. Жигарда жадал метаболизмга учрайди, метаболизмнинг маҳсулотлари фармакологик фаол эмас. Ярим чиқарилиш даври (Т1/2) 15-30 соатни ташкил қилади. Метаболитлари организмдан сафро ва буйрак орқали чиқарилади. Плазма оқсиллари билан юқори боғланиши туфайли кучсиз диализланади.\nПсихотик бузилишлар, шу жумладан шизофренияда қўлланилади.\nМушак ичига қўлланади. Катталар учун бошланғич доза 1-2 мг ни ташкил қилади. Такрорий юборишни 4-6 соатдан кейин ўтказилади; тез-тез инъекция қилинганида кумуляция ҳолатлари бўлиши мумкин. Суткалик доза, одатда 6 мг га, камдан-кам ҳолларда – 10 мг га тенг.\nДепрессив-галлюцинатор ва депрессив-алаҳсираш ҳолатларида Трифтазин-Дарница антидепрессантлар билан бирга қўлланади.\nТрифтазин-Дарница билан даволаш, касалликнинг кечишига қараб, индивидуал бўлиши лозим. Даволаш муддати 12 ҳафтадан ошмаслиги лозим.\nМарказий ва периферик нерв тизими томонидан: бош оғриғи, уйқучанлик, бош айланиши, ҳолсизлик, уйқусизлик, акатизия, дистоник экстрапирамид реакциялар (шу жумладан бўйин мушакларининг спазми, қийшиқ бўйин, опистотонус билан жадалланиб борадиган бел мушакларининг экстензияси, карпопедал спазм, тризм, ютишни қийинлашиши, окулогир криз, тилни қуриши; ушбу симптомлар препаратни бекор қилгандан кейин бир неча соат давомида ёки 24-48 соатдан сўнг ўтиб кетади), сохтапаркинсонизм (ниқобсимон юз, сўлакни оқиши, “таблеткани айланиши” харакатлари, қаттиқ тишли ғилдирак синдроми, оёқ кийими билан тартибсиз юриш), кечки дискинезия (симптомлари қайтмас бўлиши мумкин, тилни, оғизни, жағни ихтиёрсиз, ритмик харакатлари (масалан тилни протрузияси, ёноқларни тортишиши, оғизни қимиллаши, чайнов харакатлари), кечки дистония, бармоқларнинг ихтиёрсиз харакатлари (бармоқларнинг харакатлари кечки дискинезиянинг ягона белгилари бўлиши мумкин)), кечки дисамнезия, хавфли нейролептик синдром, руҳий индифферентлик ҳолатлари, ташқи таъсирловчиларга кечиккан реакциялар, акинетик-ригид ҳолатлар, гиперкинезлар, тремор, вегетатив бузилишлар, юз мушакларининг кечки дискинезияси, дистония, терморегуляцияни бузилиши, чарчоқлик, онгни бузилиши, мушакларнинг ригидлиги, тиришишлар.\nСезги аъзолари томонидан: аккомодация парези, ретинопатия, кўз гавҳари ва шох пардани хиралашиши, кўришни бузилиши, конъюнктивит.\nМеъда-ичак йўллари томонидан: оғизни қуриши, гиперсаливация, анорексия, булимия, кўнгил айниши, қусиш, диарея, қабзият, гастралгия, ичак парези, тризм, тил протрузияси.\nЖигар ва ўт чиқариш йўллари томонидан: холестатик сариқлик, гепатотоксиклик, гепатит.\nЭндокрин тизими томонидан ва метаболик бузилишлар: гипо- ёки гипергликемия, глюкозурия, ҳайз кўриш циклини бузилиши (дисменорея, аменорея), гинекомастия, тана вазнини ошиши, галакторея, кўкракда оғриқ, лактация, либидони бузилиши, гиперпролактинемия.\nЮрак-қон томир тизими томонидан: тахикардия, артериал босимни пасайиши (ортостатик гипотензия), юрак ритмини бузилишлари, ЭКГ да ўзгаришлар (QT интервалини узайиши, Т тишни силлиқлашиши), стенокардия хуружлари, torsades de pointes туридаги қоринчалар аритмияси, юракни тўхташи.\nҚон ва қон яратиш тизими томонидан: тромбоцитопения, агранулоцитоз, анемия (гемолитик, апластик), панцитопения, лейкопения, тромбоцитопеник пурпура, эозинофилия.\nСийдик-жинсий тизими томонидан: потенцияни пасайиши, эякуляцияни бузилиши, приапизм, сийдикни тутилиши, олигурия, сийдик чиқаришни бузилиши.\nТаянч-ҳаракат аппарати томонидан: миастения.\nДерматологик бузилишлар: фотодермия, терини қизариши, терининг депигментацияси, эксфолиатив дерматит.\nИммун тизими томонидан: аллергик реакциялар, шу жумладан тошма, эшакеми, ангионевротик шиш, анафилактик шок.\nЛаборатор текширишларнинг патологик натижалари: ҳомиладорликка сохтамусбат синамалар, фенилкетонурия.\nБошқалар: ҳолсизлик, шишлар.\nФенотиазинлар учун хос бўлган ножўя реакцияларнинг кўринишлари: гипотермия, тунги қўрқувлар, депрессия, гиперхолестеринемия, гиперпирексия, мия шиши, марказлашган ва парциал тиришишлар, марказий нерв тизимига опиатлар, анальгетиклар, антигистамин воситалар, барбитуратлар, алкоголь, атропин, иссиқлик, фосфорорганик инсектицидларнинг таъсирини узайиши, бурунни битиши, ичакни адинамик тутилиб қолиши, ичак атонияси, миоз, мидриаз, руҳий жараёнларнинг реактивацияси, кататониксимон ҳолат, жигар функциясини бузилиши, сариқлик, билиар стаз, иррегуляр хайз кўриш, қичишиш, экзема, астма, эпинефринли самара, иштаҳани ошиши, югуриксимон синдром, тери пигментацияси, эпителиаль кератопатия, лентикуляр ва корнеаль чўкмалар, тўсатдан ўлим ҳолати, асфиксия, юбориш жойида реакциялар, шу жумладан оғриқ ва таъсирланиш.\nПрепаратнинг компонентларига, фенотиазин қаторининг бошқа препаратларига юқори сезувчанлик. Декомпенсацияланган юрак етишмовчилиги, яққол артериал гипотензия. МНТ депрессияси. Ҳар қандай этиологияли кома. Бош мия ва орқа миянинг ривожланиб борувчи тизимли касалликлари. Стенокардия. Сут безининг раки. Ёпиқ бурчакли глаукома. Функционал буйрак ва жигар етишмовчилиги. Меъда ва ўникки бармоқ ичакнинг зўрайиш давридаги яра касаллиги. Тутқаноқ, Паркинсон касаллиги. Нафасни марказий бошқариш механизмини бузилиши (айниқса болаларда), Рейе синдроми. Кахексия. Феохромоцитома. Пролактинга боғлиқ ўсма. Миксидема. Простата безининг гиперплазияси. Қон яратилишини бузилиши билан боғлиқ бўлган қоннинг патологик ўзгаришлари. Ҳомиладорлик ва эмизиш даврида қўллаш мумкин эмас.\nМарказий нерв тизимининг функциясини сусайтирувчи воситалар (наркоз учун воситалар, опиоид анальгетиклар, барбитуратлар, анксиолитиклар, этанол, этанол сақловчи препаратлар) – препаратнинг самараси кучаяди, марказий нерв тизимининг депрессияси кучаяди ва нафас сусаяди.\nCYP1A2 индукторлари (карбамазепин, фенобарбитал, рифампицин, аминоглютетимид) – Трифтазин-Дарницанинг концентрациясини ва самарасини пасайтиради.\nCYP1A2 ингибиторлари (амиодарон, ципрофлоксацин, флувоксамин, кетоконазол, норфлоксацин, офлоксацин, рофекоксиб) – Трифтазин-Дарницанинг концентрацияси ва самарасини оширади.\nα-адреноблокаторлар – препаратнинг гипотензив самараларини оширади.\nЛеводопа ва фенаминлар – препаратнинг самарасини пасайтиради.\nТутқаноққа қарши воситалар – бир вақтда қўлланганида тутқаноққа қарши воситаларнинг самараси пасаяди.\nАнтитиреоид препаратлар – агранулоцитозни ривожланиш хавфи ошади.\nАстемизол, дизопирамид, эритромицин, прокаинамид – тахикардиянинг ривожланиш хавфи ошади.\nТрициклик антидепрессантлар, мапротилин, МАО ингибиторлари – Трифтазин-Дарницанинг седатив ва антихолинергик самаралари узайиши ва кучайиши мумкин.\nЛитий препаратлари – экстрапирамид бузилишларни кучайиши, литий билан заҳарланиш белгилари эрта бошланиши мумкин.\nАдреномиметиклар ва симпатомиметиклар – бир вақтда қўллаш артериал босимни парадоксал пасайишига олиб келиши мумкин.\nЭтанол бир вақтда қабул қилинганида бир-бирининг самаралари кучаяди.\nТиришишга қарши препаратлар – тиришиш бўсағаси пасайиши мумкин.\nЭкстрапирамид реакцияларни чақирувчи препаратлар (метоклопрамид) – экстрапирамид бузилишларнинг тез-тезлиги ва оғирлиги ошиши мумкин.\nАнтигипертензив препаратлар – ортостатик артериал гипотензия ривожланиши мумкин.\nПрохлорперазин – узоқ муддатли хушдан кетиш кузатилиши мумкин.\nПрепарат эфедрин ва эпинефриннинг қон томирларни торайтирувчи самарасини, бошқа препаратларнинг антихолинергик самараларини кучайтириши, амфетамин, леводопа, клопидин, гуанетидиннинг таъсирини сусайтиради.\nБромокриптин – фенотиазинлар бромокриптиннинг қон зардобида пролактиннинг концентрациясини пасайтириш хусусиятини сусайтиради.\nПропранолол, сульфадоксин – Трифтазин-Дарницанинг қон плазмасидаги концентрациясини оширади.\nПолипептид антибиотиклар – бир вақтда қўллаш нафас мушакларининг фалажини чақириши мумкин.\nТразодон – аддитив гипотензив самара кузатилади.\nВальпроат кислотаси – бир вақтда қўлланганида қон плазмасида вальпроат кислотасининг концентрацияси ошиши мумкин.\nПрепарат перорал антикоагулянтларнинг самарасини камайтириши мумкин.\nQT интервалини узайтирадиган препаратлар (аритмияга қарши, седатив бўлмаган антигистаминлар, безгакка қарши препаратлар, цизаприд, диуретиклар, трициклик антидепрессантлар), фенотиазиннинг ҳосилалари билан бир вақтда қўллаш қоринчалар аритмиясини ривожланиши хавфини оширади.\nТуберкулёзга қарши антибактериал воситалар билан бир вақтда эҳтиёткорлик билан буюриш лозим.\nТрифлуоперазин ва фенотиазин қаторининг бошқа препаратларини эритмалари барбитуратлар, карбонатларнинг эритмалари, Рингер эритмаси билан номутаносиб (чўкма ҳосил бўлади).\nБошқа дори воситалари билан бир шприцда юбориш мумкин эмас.\nГлаукомаси (глаукоманинг ёпиқ бурчакли шаклида қўллаш мумкин эмас), юрак-қон томир касалликлари, жигар, буйрак функциясини бузилишлари бўлган, цереброваскуляр, нафас олишни бузилишлари, сариқлиқ, паркинсонизми, қандли диабети, гипотиреози, миастения грависи, сийдикни тутилиши, ичакнинг фалажли тутилиши бўлган беморларда препарат эҳтиёткорлик билан буюрилади.\nПрепаратни узоқ муддат қабул қилаётган пациентларда кечки дискинезия, кўз, қон тизими, жигар томонидан ўзгаришларни, юрак ўтказувчанлигининг бузилишларини ўз вақтида аниқлаш учун синчковлик билан кузатиш лозим.\nКечки дискинезия ёки хавфли нейролептик синдромнинг белгилари пайдо бўлганида препаратни қабул қилишни тўхтатиш лозим. Хавфли нейролептик синдромнинг клиник кўринишлари қуйидагиларни ўз ичига олади: гиперексия, мушаклар ригидлиги, руҳий ҳолатнинг ва онгнинг ўзгаришлари, вегетатив нотурғунлик (иррегуляр пульс, артериал босимининг ўзгариши, тахикардия, кўп терлаш, юрак аритмияси).\nАйниқса, ушбу синдромни оғир касалликлари (масалан, пневмония, тизимли инфекция ва бошқалар) бўлган пациентларда ташҳис қилиш қийин. МНТ томонидан патологиялар, медикаментоз иситма, иссиқ уриши, марказий антихолинергик токсиклиги бўлган пациентларда дифференциал ташҳисни ўтказиш зарур. Литий билан мажмуавий даволашни қабул қилаётган айрим пациентларда энцефалопатик синдроми (ҳолсизлик, чарчаш, иситма, қалтираш, онгни чалкашиши, экстрапирамидал симптомлар, лейкоцитоз, ферментлар, мочевина азоти, қонда глюкоза миқдорининг ошиши) кузатилган, айрим ҳолларда бош миянинг қайтмас шикастланишлари ривожланган, шунинг учун неврологик токсикликнинг эрта кўринишларини синчковлик билан кузатиш лозим ва ушбу белгилар пайдо бўлганида даволашни дарҳол тўхтатиш керак.\nРейе синдроми, сийдикни тутилиши, нафас аъзоларининг сурункали касалликлари, қусиши бўлган беморларга препарат фақат даволашнинг хавфи ва фойдаси солиштирилганидан кейин буюрилади.\nПсихотик бўлмаган ваҳимани даволашда трифлуоперазинни кўпчилик беморларга, трифлуоперазинга хос бўлган айрим ножўя реакцияларга эга бўлмаган муқобил препаратлар (масалан, бензодиазепинлар) қўлланганидан кейин буюриш лозим.\nКўнгил айниши, қусиш, кўп терлаш, уйқусизлик билан намоён бўладиган бекор қилиш синдроми ҳоллари аниқланган. Шунингдек, руҳий симптомларнинг рецидиви, нафас бузилишларининг кўринишлари (акатизия, дистония, дискинезия) кузатилиши мумкин. Шунинг учун препаратни бекор қилишни аста-секин амалга ошириш лозим.\nКекса ёшдаги беморлар артериал гипотензия ва нерв-мушак реакциясини ривожланишига мойил бўладилар; даволаш вақтида бундай беморларни синчиклаб кузатиш лозим. Препаратнинг паст диапазондаги дозаси кўпчилик кекса беморлар учун етарлидир. Доза шахсий реакциянинг даражасига мосланган ва мувофиқ равишда тўғриланган бўлиши керак. Бундай беморларга дозани ошириш секинроқ ва аста-секин бўлиши керак. Препаратни қўллаш кекса беморларда қайтмас дискинезиянинг кўринишларини чақириши мумкин.\nДеменцияси бўлган кекса ёшли пациентларда фенотиазинли препаратларни қўллаш ўлим хавфини ошириши мумкин.\nЭкстремал шароитларда препаратни қўллаш хавфли бўлиши мумкин, чунки фенотиазинни қўллашда терморугялиция бузилиши мумкин. Қуёш нурини тўғри тушишидан сақланиш тавсия этилади.\nПрепаратни қўллаш 12 хафтадан ошмаслиги лозим, чунки бу доимий, кечки дискинезия ривожланишига олиб келиши мумкин, бу қайтмас ҳам бўлиши мумкин.\nАгар пациентда ўта юқори сезувчанликнинг реакциялари (шунингдек, сариқлик, қоннинг патологик ўзгаришлари) ривожланса, фенотиазинни такроран қўллаш мумкин эмас.\nСедатив воситалар, анестетиклар, транквилизаторлар, алкоголь билан бир вақтда қўлланганида ўрганиб қолиш ривожланиши мумкин.\nПрепарат билан даволаниш даврида алкоголни истеъмол қилиш тавсия этилмайди.\nҚусиш марказига фенотиазиннинг таъсири бошқа препаратлар билан дозани ошириб юборилиши симптомларини ниқоблаши мумкин.\nФенотиазин билан узоқ муддат даволанишни қабул қилаётган пациентларда кўришни мунтазам назорат қилиш лозим.\nЎткир инфекция ёки лейкопенияда препаратни эҳтиёткорлик билан буюриш лозим.\nПарентерал юборилганидан сўнг, пациентлар орқа билан ётган ҳолатда қолишлари, 30 минут давомида артериал босимини текшириш остида бўлишлари лозим.\nПрепаратни ҳомиладорлик вақтида қўллаш мумкин эмас. Препаратни қўллашнинг зарурати туғилганида эмизишни тўхтатиш керак.\nКлиник тажрибанинг чекланганлигини назарда тутиб, болаларни даволаш учун препаратни қўллаш тавсия қилинмайди.\nПрепарат билан даволаниш даврида автотранспортни бошқаришдан ва психомотор реакцияларнинг юқори тезлигини талаб қилувчи потенциал хавфли фаолият турлари билан шуғулланишдан сақланиш керак.\nДозани ошириб юборилиши дискинезия, дизартрия, уйқучанлик ва ступор билан, экстрапирамид бузилишлар, мушакларнинг ихтиёрсиз қисқаришлари, артериал гипотензия ёки гипертензия билан, юрак аритмиялари, тиришишлар, ЭКГ да ўзгаришлар, иситма, вегетатив бузилишлар, оғизни қуриши, ичакни тутилиши билан намоён бўлади.\nОғир ҳолларда кома бўлиши мумкин.\nДаволаш. Даволаш тутиб турувчи ва симптоматикдир. Нафас сусайганида ўпканинг сунъий вентилляцияси, кислород билан даволаш ўтказилади. Кислота-ишқор мувозанатини, сув-электролит мувозанатини тўғрилаш, жадаллаштирилган диурез.\n1 мл дан ампулаларда; 10 ампуладан қутида; 5 ампуладан контур уяли ўрамда; 2 контур уяли ўрам қутида.


21:35 30.04.2020 (Янгиланган 21:36 30.04.2020)\nБугун Ўзбекистонда 37 киши коронавирусни енгди. Мамлакат бўйлаб бутунлай соғайганлар 1133 нафарга етди.\nТОШКЕНТ, 30 апр — Sputnik. Бугун, 30 апрель куни Ўзбекистонда 37 бемор коронавирусдан фориғ бўлди. Андижонда тузалган беморлар орасида 84 ёшли онахон ва 2 ёшли бола ҳам бор. Бу ҳақда Соғлиқни сақлаш вазирлиги хабар қилди.\nКун давомида Тошкент тиббиёт академияси кўп тармоқли клиникасида 6 нафар, шаҳар 3-сонли туғруқ мажмуасидан 1 нафар бемор, жами 7 нафар бемор бутунлай соғайди.\nШаҳар 3-сонли туғруқ мажмуасида тузалган 29 ёшли ҳомиладор аёл Тошкент шаҳридан бўлиб, жорий йил 26 март куни Туркиядан чартер рейс билан келган ва карантинга олинган. Касаллик аниқлангач, мазкур туғруқ мажмуасига ётқизилган. Сўнгги текширувлар унда инфекция йўқлигини кўрсатди, ҳомиласи эса ривожланиш босқичида.\nШунингдек, Самарқанд ва Сурхондарё вилоятларида 5 нафар, Андижон вилоятида 18 нафар, пойтахтдаги Вирусология илмий-текшириш институти клиникасидан 5 нафар, Эпидемиология, микробиология ва юқумли касалликлар илмий-текшириш институти клиникасидан 2 нафар бемор коронавирусдан бутунлай соғайди ва реабилитацияга кузатилди.\nАндижонда тузалганлар орасида 84 ёшли онахон ва 2 ёшли бола ҳам бор. Самарали даволаш муолажаларидан кейин сўнгги текширув натижалари уларда инфекция йўқлигини кўрсатди.\nШундай қилиб, бугун 37 нафар бемор тузалиб, мамлакат бўйлаб коронавирус инфекциясидан бутунлай соғайганлар 1133 нафарни ташкил этмоқда. Касалланишнинг умумий сони 2017 та.


Мўминжон Абдуллаев – Токио-2020 лицензион турнирининг ғолиби! / Olamsport.com\n09 апр 19:15\nМўминжон Абдуллаев – Токио-2020 лицензион турнирининг ғолиби!\nТеглар : Юнон-рум курашиМўминжон Абдуллаев\n130 кг вазн тоифасида иштирок этаётган ҳамюртимиз Мўминжон Абдуллаев мусобақа ғолибига айланди.\nХабар берганимиздек, Мўминжон Осиё қитъаси учун лицензиялар ўйналаётган мазкур мусобақанинг финалига йўлланма олган эди. Маълум қилинишича, унинг финалдаги рақиби Минсеок Ким (Жанубий Корея) жароҳати сабаб финалда гиламга чиқмайдиган бўлди. Шу тариқа Мўминжон Абдуллаев мазкур мусобақанинг олтин медаль соҳибига айланмоқда.\nШунингдек, -67 кг вазн тоифасида ярим финалда имкониятни бой берган Арам Варданян учинчи ўрин учун курашда туркманистонлик рақибидан устун келиб, жамоамиз жамғармасига бронза медалини тақдим этди.\nЎзбекистон Миллий Олимпия қўмитаси спорт курашлари бўйича терма жамоамизни муваффақиятли старт билан қутлайди ва келгуси дастурларда ҳам ана шундай зафарлар тилаб қолади. Эслатиб ўтамиз, эртага аёллар кураши бўйича Олимпиада йўлланмалари тақсимланади.


Абдужаббор Яҳёев. Қўқон ўрдаси | www.ziyouz.uz\nБош саҳифа МатбуотҚайта қуриш даври матбуотиАбдужаббор Яҳёев. Қўқон ўрдаси\nФарғона водийсидаги қадимий шаҳарлардан бўлган Қўқонда водийдаги бошқа шаҳарларга нисбатан меъморий ёдгорликлар кўп сақланиб қолган. Даҳмаи шоҳон, Жоме масжиди, Комолқози (Хўжа додхоҳ), Норбўтабий, Миён ҳазрат, Дастурхончи мадрасалари, Мадарихон даҳмаси, Худоёрхон саройи ва бошқа кўплаб ёдгорликлар шаҳарнинг тарихий қиёфасини белгилаб, унинг ҳуснига ҳусн бағишлаб турибди.\nКўҳна шаҳар марказидаги тепаликда ўрнашган улкан сарой, Қўқон ўрдаси XIX аср меъморчилик ёдгорликлари ичида ташқи кўриниши ва меъморий тарҳи жиҳатидан энг кўркам ва улуғворидир.\n1822 йили Қўқон хони Умархон вафот этгач, унинг ўн тўрт ёшли ўғли Алихон (Маъдалихон) тахтга ўтиради. Хон ёш бўлганлиги сабабли, давлат ишлари унинг онаси-таниқли ўзбек шоираси Нодира (Моҳлар ойим) зиммасига тушади. Нодира маданият ва санъатни ривожлантиради, бозор ва расталар, масжид ва мадрасалар, хонақоҳ ва мақбаралар, ҳаммом ва карвонсаройлар қурилишига катта эътибор беради. Чунончи, Чалпак, Моҳларойим мадрасалари, Даҳмаи шоҳон ҳазирасини ва Мадарихон мақбарасини бунёд эттирди. Ўша икки мадраса шу кунга қадар сақланиб қолмаган. Хон аёлларининг дахмаси бўлмиш Мадарихон мақбараси ва Дахмаи шоҳон ҳазираси эса Ўрта Осиёнинг энг кўркам меъморчилик обидаларидан ҳисобланади.\nБухоро амири Насрулло 1842 йили шаҳарни забт этиб, уни талон-тарож қилди. Нодирани, ўғли Маъдалихонни қатл этди. Қурилиши тугалланмаган хон саройи ва бошқа кўплаб маҳобатли биноларни буздириб ташлади.\nСарой қурилиши Қўқоннинг охирги хони Худоёрхон томонидан 1863 йилдан босқичма-босқич бир неча йил давом этди ва у Худоёрхон саройи деган ном олди.\nСарой қурилишида Фарғона усталари билаи бирга Бухоро, Самарқанд ва Ўрта Осиёдаги бошқа шаҳарларнинг қурувчи-усталари фаол қатнашдилар. Қурилиш ишларини тезлаштириш мақсадида хон қора халқни ҳашарга жалб этади. Жами қурилиш ишларида 16 минг аҳоли, 80 нафар уста ишлади, мингдан ортиқ арава ва замбилғалтакдан фойдаланилди.\nСарой қурилиши эамонасининг кўзга кўринган меъмори Мир Убайдулло муҳандис лойиҳаси асосида амалга оширилади. У бош меъмор сифатида сарой қурилишига раҳбарлик қилди. Бинодаги безак, кошин ишларини риштонлик кулол Уста Абдулло бажарган. Бино олд тарафининг жанубий қисмидаги «Нақшлар билан безаганнинг санъати гўё Беҳзод санъатидек» деб битилган лавҳача эҳтимол унинг меҳнатига ишорадир. Уста Абдулланинг отаси Риштонда кулол сифатида довруғ таратган эди. Унинг фарзанди Абдулла эса ота йўлидан борди, бу касбни пухта эгаллади. Сўнгра бутун Фарғона водийсида шуҳрат қозонди. Кулол ясаган ажойиб сопол буюмларни айрим фарғоналиклар шу кунларга қадар авайлаб асраб келишмоқда. Эл эътиборига тушган машҳур уста Абдулла сарой сиртини рангли кошинлар билан безаб янада довруғ таратди. Кошинкорлик ишларида яна риштондан усто Жамол ва усто Жамиллар ҳам қатнашдилар. Пскентлик уста Зокир эса аркнинг асосий пештоқини кошинлашдек масъулиятли вазифани бажаришга мушарраф бўлган.\nҚўқонлик усталардан мулла Суярқул, уста Солихўжа ва бухоролик уста Фозилхўжалар сарой қурилишида ўзларининг муносиб ҳиссаларини қўшишди. Хона ичини турли нақш ҳамда ганч ўймакорлиги билан безашда уста Ҳакимбой, уста Сўфи Йўлдош, уста Марасуллар ўз маҳоратларини намойиш этганлар. Булардан ташқари, дарвозахона тепасига битилган «Муҳаммад Олам сирчи усто Муҳаммад Камол ўғли. 1287 сана ҳижрий» ёзуви нақш ишларини бажарган уста ҳақида маълумот беради.\nСаройнинг ўймакор эшигини ишлаган уста Мақсумхўжа, Ғозиён мадрасасидаги катта эшик ва Тошкентдаги Шайхонтоҳур эшигини ҳам қўлдан чиқарган. Ўрданинг безак ишларида халқ меьморчилик санъатининг бадиий кулолчилик, наққошлик, ёғоч, ганч ўймакорлиги ва бошқа кўп турларидан фойдаланилгаи. Моҳирлик билан терилган турли ранг ва ҳар хил шаклдаги кошинлар уйғунлиги ҳамда нафислиги Фарғона кулоллик санъати XIX асрда юксак даражага етганлигидан далолат беради.\nЎрданинг умумий сатҳи саккиз гектардан ошиқ текис майдон бўлиб, унинг теварак-атрофи мустаҳкам қалъа девори билан ўралган, шарқий томонига пештоқли дарвозахона ишланган. Девор ичкарисида боғ, узумзор, ҳовуз, сарбозлар машқ ўтказадиган майдон, аслаҳахона, аскархона ва бошқа бинолар бўлган. Девор ташқарисида чуқур хандақ қазилиб, у сув билан тўлдирилган.\nЮздан ортиқ хонадон, бир неча ҳовлидан ташкил топган сарой хизмат вазифасига кўра асосан уч қисмга — Маҳкама, Шоҳнишин ва ҳарамга бўлинади. Маҳкама ва Шоҳнишин қисмлари бир қаватли, ҳарам икки қаватли қилиб қурилган.\nХудоёрхон саройи тўғри бурчак шаклидаги тарҳ бўйича (68х143 метр) қурилган бўлиб, уни баландлиги (4,3х5,6 метр) тагқават кўтариб туради. Саройнинг бош биноси шарққа қаратиб, бир қаватли қилиб туширилган. Унинг тагқавати ганч қоришма билан пишиқ ғиштдан терилган. Унинг кошин ва нақшлари сақланиб қолмаган.\nЕрдан пештоқ томон узунлиги 40, эни 6 метрли қия ғишткўприк кўтарилган. Бош бинонинг ўрта қисмида ҳашаматли қилиб, сарой девори сатҳидан бир оз бўрттириб пештоқ солинган. Унинг китобасига араб имлосида «Арки олий Саид Муҳаммад Худоёрхон, сана 1387 ҳижрий» деб битилган. Бош бинонинг икки бурчагида иккитадан тўртта минора — гулдаста ишланган, уларнинг тепа қисми гумбазли мезаналар билан якунланган.\nГулдасталардан бири, жануб қисмидагиси олти қиррали қилиб, қолган учтаси эса ғўласимон шаклда. Пештоқнинг икки чеккасидагиси ва бош бинонинг шимолий томонидагисини бухоролик уста Исо Маҳзум, жанубий бурчагидагисини эса Азамат домла қурган. Гулдасталар деб аталган бурчак миноралари кўк, сариқ оқзангори рангларга бой, шакли ва ранги турлича бўлган кошинлар билан безатилган. Улар хилма-хил геометрик нақшлар ҳосил қилиб турибди.\nПештоқ орқали кираверишдан кенг тўғрибурчак шаклидаги дарвозахона ва унинг ёнларида ҳовли билан боғланган шифти нақшли хоналар бор. Дарвозахона томи — гумбазли ўзаро кесишган равоқлар устида ўрнашган бўлиб, сиртига гумбазли ҳаштак ишланган. Дарвозахона ичига ҳаштак панжаралари орқали ёруғ тушиб туради. Илгари қия ғишткўприк остида зиндон ва ер ости йўли бўпган. Ҳозир улар кўмилиб кетган.\nБош бинонинг ёйсимон равоқлари, тимпанлари, китобалари ҳамда деворлари, ўсимликсимон шаклдаги кошинлар, нақшлар, гириҳлар ҳамда диний ва фалсафий мазмундаги ёзувлари хилма-хил шаклдаги, ҳар хил рангдаги сиркор парчинлар асосида, хаттотлик қоидаларига кўра безатилган. Бу ёзувлар ажойиб хаттот Мирзо Мирмаҳмуд Хўқандийнинг хатлари асосида бажарилган. Масалан, чиқиш эшигида «Чиройли юзидан саховат сезилиб турган доно меъмор қулоғимга деди: Иштиёқ билан қилинган ижод хайрли натижа беради, 1258-ҳижрий» деган сўзлар битилган.\nБош бинонинг тепа қисмида бор-йўғи уч дона лола шаклли мадохил сақланиб қолган. Деворлар тагига қаттиқ арча ёғочлари ётқизилган бўлиб у зах кўтарилишига йўл қўймайди. Ҳозир ҳовлидаги хоналарнинг жуда оз қисми сақланиб қолган холос.\nОктябрь инқилобидан кейин Ўрдага қизил армия гарнизони жойлаштирилиб, 1918—1919 йилларда шаҳарда ўз ҳокимиятини ўрнатди. 1924 йили бу ерда қишлоқ хўжалик ютуқлари кўргазмаси ўтказилди. 1925 йилдан бошлаб сарой ўлкани ўрганиш музейига айпантирилди. Музей жиҳозлари Қўқон шаҳар тарихи, Фарғона водийсининг табиати, ҳайвонот олами, ўсимликлар дунёси ва санъати билан таништиради.\nСарой биноларида таъмирлаш, тузатиш ишлари ҳам амалга оширилди. 1938 йили илк бор меъмор Обид Зайниддинов собиқ хон саройининг сақланиб қолган қисми бўйича ўлчаш ва бош бино қисмини таъмирлаш ишларини олиб борди. Бу ишда Қўқоннинг моҳир таъмирчи усталари қатнашдилар.\nПештоқ ортидаги гумбазли дарвозахонага киришдаги ўймакор эшикни ёғоч устаси Қодиржон Ҳайдаров таъмирлаб ўз номини ёзиб қўйган. Хона ҳамда айвон шифтларидаги нақш ишларини Саидмаҳмуд Норқўзиев, Саидаҳмад Маҳмудов, Шукурхон Маҳмудов ва бошқа наққош усталар таъмир қилишди.\n1971 йилдан институтимиз ходимлари ёдгорликни ҳар томонлама чуқур ўрганиб, таъмир-лойиҳа ишлари олиб боришмоқда. Атрофлича илмий изланишлардан кейин саройнинг тўкис лойиҳаси яратилди. Лойиҳани яратишда архив материаллари, тарихий адабиётлар ва ҳарбий чизмалар кенг ўрганилди. Айниқса, 1876 йили ҳарбий ииженер штабс-капитан Н. Воронец ишлаган Қўқон Ўрдаси ва мудофаа учун мослаштирилган иншоотлар бош тарҳи, 1878 йили топограф А. Борисовский тузган Қўқон Ўрдаси ва унга ёндош ерлар бош тарҳи, 1882 йили Коник тузган Қўқон Ўрдаси ва қаландархонанинг бош тарҳидан кенг фойдаланилди.\nШунингдек, А. Федченконинг «Туркистонга саёҳат», француз сайёҳи М. Бурдонинг «Париждан Самарқандгача», М. Алибековнинг «Худоёрхоннинг уй ҳаёти», машҳур ўзбек ёзувчиси Абдулло Қодирийнинг «Меҳробдан чаён» тарихий асаридан ва яна қатор тарихий адабиётлардан олинган маълумотлар бизга жуда катта ёрдам берди. Юқорида келтирилган маълумотларнинг қанчалик тўғри эканлигини аниқлаш мақсадида археологик қазишма ишлари ҳам олиб борилди.\nҲозир янги лойиҳа асосида саройни тўла тиклаш ишлари бошлаб юборилди. Бу масъулиятли вазифа Қўқондаги махсус илмий-таъмирлаш ишлаб чиқариш устахонасининг ходимлари зиммасига тушди. Таъмир ишларини наққош Шукурхон Маҳмудов ва ганчкор ғишт терувчи уста Самиғжон Мўйдиновлар ўз шогирдлари билан бирга амалга оширмоқдалар.\nXIX асрнинг ноёб тарихий-меъморий ёдгорлиги бўлмиш Қўқон Ўрдасида Ўрта Осиё меъморчилигидаги саройлар қурилишига хос анъанавий услуб ва мухтасарлик ўз ифодасини топган, ундаги бино хоналарининг ички манзараси бетакрор бир бадиий асар бўлиб қолади.\nЎзбекистон маданий ёдгорликларни таъмирлаш илмий-тадқиқот ва лойиҳалаш институтининг лойиҳа бош меъмори.\n“Фан ва турмуш” журнали, 1990 йил, 10-сон\n← Аввалги Аввалги Гўзалой Солиҳ қизи. Сиз ўшами? (қисса)\nКейинги → Кейинги: Ҳафта воқеалари №1: Ўзбекистон йили, тўй-ҳашамлар, МХХ — ДХХ, Хокинг, кўча тозалаётган ўқитувчилар


Россия ўз нефти ва газини Ғарб сотиб олмаса, бошқа харидор топишини айтмоқда\n27 ноябр 2020, Тошкент вақти: 08:28\nМосква ҳукумати Россия Ғарбга энергия воситаларини етказиб берувчи ишончли ҳамкор экани, лекин ғарб мамлакатлари Украина бўҳронига жавобан Россиянинг нефть ва газидан воз кечадиган тақдирда, бошқа жойдан потенциал ҳамкорларни топиши мумкин, демоқда.\nРоссия Бош вазири ўринбосари Игорь Шувалов бу фикрни 10 апрель куни Берлинда билдирди. Россияга нисбатан санкцияларни жорий қилиш, деди у, ғарб мамлакатлари истагнидек, президент Владимир Путиннинг ҳаракатларини ўзгартира олмайди.\nСанкциялар қанчалик кескинлашса, Россия жамияти шунчалик жипслашади, дея қўшимча қилди Шувалов.\nРоссия Қримни аннексия қилиши ортидан Қўшма Штатлар ва Европа Иттифоқи Москва мулозимларига нисбатан жазо чоралари жорий қилган.\nАйни пайтда, 10 апрель куни Россия Ташқи ишлар вазирлиги НАТО Бош котиби Андерс Фог Расмуссенни “Совуқ уруш даври риторикасини” такрорлаётганликда айблади. Москва баёнотида НАТО халқаро сиёсатда “иккиюзламачилик” қилаётгани таъкидланади.


Превью. “Қўқон-1912” - “Сўғдиёна” / CHAMPIONAT.asia\nПревью. “Қўқон-1912” - “Сўғдиёна”\n27 июл 2018 15:49\nТеглар : СўғдиёнаҚўқон-1912\nСуперлига 19 -тур доирасида “Сўғдиёна” сафарда “Қўқон-1912” жамоасига қарши баҳс олиб боради.\nЭътиборингизга жамоаларнинг Қўқондаги бўлиб ўтган учрашувлар тарихини ҳавола этамиз.\nБиринчи давра 8-турида “Сўғдиёна” ўз майдонида “Қўқон-1912” жамоасини қабул қилган эди. Ўйиннинг 5 дақиқасида Мурод Холмухаммедов пенальтидан ҳисобни очган бўлса,Сардор Азимов 57 дақиқада ҳисобни тенглаштиришга муваффақ бўлган.\nЎЙИНИ АҲРОЛ РИСҚУЛЛАЕВ БОШҚАРАДИ\n“Қўқон-1912” - “Сўғдиёна” ўйинини Аҳрол Рисқуллаев бошчилигидаги ҳакамлар бригадаси бошқариб боради. Унга қанотларда Дониёр Сайлалов ва Ришат Нуғмоновлар ёрдам беради. Заҳирадаги ҳакам Фаррух Янсупов\n“Қўқон-1912” ҳамда “Сўғдиёна” клублари олий лигада шу кунгача 23 бор куч синашишган.“Сўғдиёна” ҳисобида 11 та, “Қўқон-1912” ҳисобида 7 та ғалаба мавжуд. 5 та ўйинда дуранг натижа қайд этилган. Тўплар нисбатида устунлик жиззахликлар томонида: 28:38 . “Сўғдиёна” ўзаро ўйинларда 38 очкони қўлга киритган бўлса, “Қўқон-1912” 26 очкони қўлга қиритган.\n“Қўқон-1912” майдонида ўтган сўнгги 5 та учрашув :\n20.06.2017 «Қўқон-1912» – «Сўғдиёна» 3:2\n16.06.2016 «Қўқон-1912» – «Сўғдиёна» 1:2\n05.11.2015 «Қўқон-1912» – «Сўғдиёна» 1:3\n11.05.2002 «Қўқон-1912» – «Сўғдиёна» 1:0\n12.09.2000 «Қўқон-1912» – «Сўғдиёна» 3:1\nЎзаро ўйинлар ҳақида факт: Қўқондаги 11 та ўйиндан 2 тасида “Сўғдиёна”, 7 тасида “Қўқон-1912” ғалаба қозонган. 2 та учрашув дуранг натижа билан якунланган.\nЁшлар лигаси баҳси 28 июль куни соат 17:30 да Уч кўприк “Марказий” қароргоҳида бўлиб ўтади. Асосий таркиб баҳси 29 июль куни соат 19:00 да Қўқон “Марказий” стадионида бўлиб ўтади.\nУлуғбек Бақоев “Навбаҳор” билан ўйиндан кейин нималар деди? 5\n"Гранада" бош мураббийи: "Ўзимга ёқмаган кийимим ҳам бугун ярашиб тургандек бўляпти" 19\nСимеоне Гризманн ҳақидаги саволга жавоб беришдан бош тортди 6


ҲРУ: Босим давом этади\nҲюман Райтс Уотч¸ ҳозирча Ўзбекистонда доимий вакилига эга бўлмаса-да¸ қамоқда қолаëтган ўзбек ҳуқуқ фаоллари ва мухолифатчилари тақдири унутилмаганини таъкидламоқда.\nҲюман Райтс Уотч ташкилоти БМТ га мурожаат йўллаб¸ унда Ўзбекистон қамоқхоналарида қолаëтган сиёсий маҳбуслар соғлиги юзасидан хавотир билдирди.\nТашкилот бу борада БМТ Инсон ҳуқуқлари комиссиясига мурожаат этиб, ўзбек қамоқхоналарида ётган ҳуқуқ ҳимоячилари аҳволидан жиддий ташвишда экани билдиради ва Ўзбекистон ҳукуматидан уларни озод қилишни талаб қилишга чақиради.\nБаёнотга қамоқдаги ҳуқуқ ҳимоячилари ва мухолифатчиларнинг рўйхати илова қилинган.\nБундан ташқари баёнотда Ўзбекистонда инсон ҳуқуқларига доир аҳволни тузатиш ва демократияни ривожлантириш бўйича мамлакат ҳукумати олдига қўйилиши керак бўлган бир қатор умумий талаблар ҳам санаб ўтилган.\nТашкилотнинг Ўзбекистон бўйича тадқиқотчиси Игор Воронцовнинг айтишича, қамоқхонада соғлиги ёмонлашган сиёсий маҳбусларнинг сони сўнгги пайтларда сезиларли ортган.\n- Бизда ҳозир маҳбусларнинг соғлиги ёмонлашгани хусусидаги шикоятлар жуда кўп. Булар – Алишер Кароматов, Санжар Умаров, Юсуф Жума ва бошқалардир.\nБиз Ўзбекистон қамоқхоналаридаги сиёсий маҳбуслар озод этилишини талаб этар эканмиз, айниқса¸ қийноққа солинаётган ва соғлиги ёмонлашиб, тиббий ёрдам кўрсатилмаётган сиёсий маҳбуслар тақдирига алоҳида эътибор қаратяпмиз, - деди Игор Воронцов.\nЎзбекистон қамоқхонасидаги инсон ҳуқуқлари фаоли Алишер Кароматовнинг яқинлари шу кунларда Тошкентдаги “Сангород” қамоқ шифохонасига кўчирилган маҳбуснинг ҳаёти хавф остида эканини айтишган.\n“Жаслиқ” қамоқхонасида жазо муддатини ўтаётган исёнкор шоир Юсуф Жума қийноққа солинаётгани ҳақда унинг оиласи бонг урмоқда.\nНоябр ойи ўрталарида Санжар Умаров билан рафиқаси Индира Умарова Тошкентга яқин Товоқсой посёлкасидаги қамоқхонада уч йил мобайнида биринчи марта кўришишга муваффақ бўлган эди.\nИндира Умарова турмуш ўртоғининг соғлигидан хавотир билдирган, қолган яқинлари ҳам Санжар Умаровнинг қамоқхонада ўлимга юз тутаётганини айтишган эди.\nҲюман Райтс Уотч ташкилоти бу ҳолатларни ўрганиб чиқиб, ҳужжатларни БМТнинг Женевадаги идорасига топширган.\n- Биз барча ҳужжатларни тўплаб¸ БМТнинг Женевадаги инсон ҳуқуқлари комиссияси эътиборига ҳавола этдик. Бу ерда биз нафақат сиёсий маҳбусларнинг аҳволи, балки Андижон воқеаларидан кейин Ўзбекистонда юзага келган вазият, қийноқлар масаласи, қамоқхоналардаги бошқа сиёсий маҳбуслар ҳақидаги маълумотларни тақдим этганмиз.\nҚамоқхонадаги аҳволи оғир сиёсий маҳбуслар масаласи бу умумий муаммоларнинг бир қисми холос, - деди Ҳюман Райтс Уотч вакили Игорь Воронцов.\nАввалроқ Озодлик уйи ҳамда Ҳюман Райтс Фëрст ташкилотлари ҳам Ўзбекистондаги барча сиёсий маҳбуслар озод этилиши керак¸ деган талаб билан Президент Ислом Каримовга очиқ хат йўллаган эди.\nШу пайтгача бу чақириқлар жавобсиз қолиб келмоқда. Шунга қарамай¸ Ҳюман Райтс Уотч халқаро босим сиёсати самара беради деган ишончда.\n- Феврал ойида сиёсий маҳбусларни озод этишлар тўлқини кузатилди. Мўътабар Тожибоева озодликка чиқарилди. Вақти-вақти билан диссидент ва сиёсий маҳбусларни озод этиб туришади.\nЛекин албатта қачон ва ким озод этилиши билан боғлиқ мантиққа ҳам эътибор бериш керак. Бизнингча Ўзбекистон ҳукуматига босимларни давом эттиришимиз керак.\nБу ерда гап мутлақо айбсиз қамалган виждон тутқинлари ҳақида бормоқда ва улар бошидан қамалмасликлари керак эди. Улар ҳозир қамоқхонада азоб чекмоқда. Айримларининг соғлиги ёмонлашган ва тиббий ёрдам кўрсатилмаяпти. Ҳукумат уларни озод этмагунича¸ биз босимни тинимсиз давом эттираверамиз, - деди Игор Воронцов.\nЎзбекистон ҳукумати ҳали ҳам Ҳюман Райтс Уотч вакилини аккредитациядан ўтказмаган. Ушбу ҳафта Франция ва Германия ҳукуматлари Ўзбекистон ҳукуматини ушбу халқаро ташкилотнинг мамлакатда фаолият юритишига рухсат беришга чақирди.\nҲюман Райтс Уотч ташкилоти ходимига аккредитация бериш ЕИнинг 2005 йил Андижон воқеаларидан сўнг расмий Тошкентга нисбатан жорий қилинган санкцияларни бекор қилиш учун қўйилган шартлардан бири эди.\nШундай бўлишига қарамай, Ўзбекистон томони жорий йилнинг июл ойида Ҳюман Райтс Уотч вакили Игор Воронцовга аккредитация беришдан бош тортди.\nАйни пайтда Ҳюман Райтс Уотч Тошкентга янги вакил тайинлагани ва у фаолиятини бошлагани ҳақида Интернетда тарқалган хабарлар асоссиз эканини айтди Игор Воронцов.\n- Яқинда айрим сайтларда янги вакилимиз Ўзбекистонга келгани ҳақда хабар тарқалди. Бу ҳақиқатга мутлақо тўғри келмайдиган хабар.\nҲюман Райтс Уотчнинг вакили ўзгармаган ва унга Ўзбекистонга кириш ҳали ҳам таъқиқлаб қўйилган. Лекин Ҳюман Райтс Уотчнинг ваколатхонаси Тошкентда бор ва ташкилот ходимлари у ерга вақти-вақти билан бориб туришади, - деди Игорь Воронцов.


Бокс. Шаҳрам Ғиёсов проф боксдаги 2-жангида ҳам ғалаба қозонди, Муроджон Аҳмадалиев эса рақибини нокаутга учратди (видео) - Daryo\n09:41, 22.04.2018 68097\nБокс. Шаҳрам Ғиёсов проф боксдаги 2-жангида ҳам ғалаба қозонди, Муроджон Аҳмадалиев эса рақибини нокаутга учратди (видео)\nРио-2016 Олимпиадаси совриндорлари, Шаҳрам Ғиёсов ҳамда Муроджон Аҳмадалиевларнинг профессионал рингдаги иккинчи жангларини ўтказди. Жангларга Бруклиндаги Kings Theatre аренаси мезбонлик қилди.\nШаҳрам Ғиёсов профессионал рингдаги иккинчи жангини венгриялик Габор Горбисга қарши ўтказди. Жанг олти раунд давом этди. Шаҳрам очколар ҳисобига рақибини мағлуб этди. Шундай қилиб Ғиёсов проф рингдаги иккинчига ғалабасига эришди.\nМуроджон Аҳмадалиев эса иккинчи жангида америкалик Жорж Руизга қарши рингга чиқиши керак эди. Аммо номаълум сабабларга кўра, Аҳмадалиев Руизга қарши эмас, балки аргентиналик Карлос Гастон Суаресга қарши рингга чиқди. Бу боксчи шу вақтгача профессионал рингда 7 жанг ўтказиб, 4 ғалаба (2та нокаут) ва 3 мағлубият (1 та нокаут) қайд этганди.\nАҳмадалиев жангни муддатидан аввал якунлаб, проф боксдаги иккинчи ғалабасига эришди.\nМаълумот учун Ғиёсовнинг рақиби Габор Габор бунгача проф рингда 34 та жанг ўтказган ва шуларнинг 24 тасида ғалаба қозонган (14 таси нокаут). 10 та жангда эса мағлубиятга учраганди (4 таси нокаут). Шаҳрам эса профессионал боксдаги дебютини 10 март куни нишонлаган ва ўшанда рақибини бир неча сония ичида нокаутга учратганди.\nМуроджон Аҳмадалиев ҳам худди Шаҳрам каби 10 март куни проф рингда дебют қилган ва биринчи раунддаёқ нокаут эвазига ғалаба қозонганди.\n00:12, 19.05.2022 49902\n22:00, 27.04.2022 52681\n22:23, 15.05.2022 45358\n11:40 Бугун 555\n«Реал» 360 миллион еврога баҳоланган ҳамкорлик шартномасини имзолади\n11:34 Бугун 882\nЎзбекистон январь—апрель ойларида асосан қайси давлатлардан енгил автомобиль импорт қилгани маълум бўлди\n11:13 Бугун 1938\nТошкент аэропортида таркибида наркотик моддаси бўлган шоколад, мармелад ва сақичларни олиб ўтмоқчи бўлган йўловчи тўхтатиб қолинди (видео)\n10:54 Бугун 1399\n«ТУРКТАВ» жамғармаси «Ипак йўли» кутубхонасига тарихий қўлёзмаларнинг асл нусхаларини тақдим қилди\n14:47, 19.05.2022 58330\n17:45, 19.05.2022 51510\n18:50, 19.05.2022 51334\n07:30, 20.05.2022 49474


Шавкат Мирзиёев янги тиббиёт маркази қурилиш...\n15.01.2021 16:47 0 2128\nДавлатимиз раҳбари бугун шу йўналишдаги янги мажмуа – Республика ихтисослаштирилган нефрология ва буйрак трансплантацияси илмий-амалий тиббиёт марказидаги қурилиш ишлари билан танишди. Бу ҳақда президент матбуот хизмати хабар берди.\nПрезидентимизнинг 2018 йил 12 июлдаги «Ўзбекистон Республикаси аҳолисига нефрология ва гемодиализ ёрдами кўрсатиш самарадорлигини ошириш чора-тадбирлари тўғрисида»ги қарорига мувофиқ, мазкур шифохона негизида Республика ихтисослаштирилган нефрология ва буйрак трансплантацияси илмий-амалий тиббиёт маркази ташкил этилди.\n— Юртимизда нефрология ривожланмаган. Айниқса, ҳудудларда клиникалар ҳам, мутахассислар ҳам етишмайди. Кўпчилик беморлар шифохонага касалликнинг охирги босқичида келяпти. Шунинг учун, аввало, одамларнинг бу бўйича билими, хабардорлигини ошириш керак. Қорақалпоғистон ва вилоятларда ҳам шифохоналар ташкил этиб, бу марказ билан онлайн боғлаш, тармоққа айлантириш, тизимли профилактика ишларини йўлга қўйиш зарур, — деди Президент.\nТиббиёт олий ўқув юртларининг 7 та кафедраси шу ерда фаолият юритади. Бу нефрология соҳасида «таълим – амалиёт – илм-фан» интеграциясини таъминлашга хизмат қилади. Илғор хорижий тиббиёт марказлари билан биргаликда янги даволаш технологиялари ва стандартлари ишлаб чиқилиб, амалиётга жорий этилади.\nШавкат Мирзиёев Президент буйрак гемодиализ тиббиёт маркази Республика ихтисослаштирилган нефрология ва буйрак трансплантацияси илмий-амалий тиббиёт маркази


Улуғбек Раҳматуллаевнинг мухлисаси хонанда билан учрашмаса ўзини ўлдириши мумкинлигини билдирди » Ўзбекистон янгиликлари – Zamin.uz\n26-05-2016 | 23:45\nZAMIN.UZ / Маданият / 26 Май 2016 года745\nУлуғбек Раҳматуллаевнинг мухлисаси хонанда билан учрашмаса ўзини ўлдириши мумкинлигини билдирди\nТаҳририятга қўнғироқ қилиб, ўзини Дилдора дея таништирган мухлиса хонанда Улуғбек Раҳматуллаевнинг телефон рақамини сўрайди. Таҳририят ходимлари санъаткорларнинг шахсий маълумотларини беролмасликларини айтганида, у ўзини сувга ташламоқчилигини айтади. Бу ҳақда diydoraziz.uz нашрига асосланиб Kun.uz ёзмоқда. Хонанда Улуғбек Раҳматуллаев билан боғланган таҳририят ходимлари ушбу ҳолат юзасидан изоҳ сўрайди. Улуғбек Раҳматуллаев: — Бундай ҳолатлар жуда кўп бўлади, ҳозирда парво ҳам қилмайман. Бошида нима қилишимни билмай қолганман. Тўғри, мени яхши кўришлари, ардоқлашларидан миннатдорман. Лекин мен билан гаплашмаса, ўзини ўлдирадиган инсон қанақа бўлиши мумкин?! Ота-онасини ўйламайдими, бундай инсонларга ишонмайман, қолаверса, бу гаплари ёлғон. Мен ҳаётга реал қарайдиган ва ўзини, бировни ҳурмат қиладиган инсонларни яхши кўраман ҳамда дўстлашаман. Мухлисларим ҳам ана шундай бўлишини истайман.\nҲиндистонлик хонанда Улуғбек Раҳматуллаевнинг қўшиғини ўғирлади


Яхши қўшничилик муносабатлари янада мустаҳкамланмоқда | O'zLiDeP\nБиргина мисол: беш йил илгари ўзбек-тожик давлат чегарасини кунига 150-200 киши кесиб ўтарди, холос. Чунки 17 та чегара пункти қарийб ёпиқ эди. Тожикистон билан шартнома имзолангандан кейин улар тўлиқ ишлай бошлади. Ҳозирга келиб кунига 22 мингдан зиёд фуқаро икки давлат сарҳадларидан ўтяпти. Шунингдек, ўтган бир неча йилда давлат чегараларини делимитация ва демаркация қилиш, транспорт коммуникацияларидан фойдаланиш, давлат чегараларини кесиб ўтиш каби мураккаб ва чалкаш муаммоларга ечим топилгани алоҳида эътиборга молик.\nКеча Президентимиз Шавкат Мирзиёев Тожикистон Республикаси Президенти Эмомали Раҳмоннинг таклифига биноан мазкур давлатга расмий ташриф буюрди.\nУчрашув чоғида, жумладан, 2017 йилда товар айирбошлаш 70 миллион долларни ташкил этган бўлса, 2020 йилда – мураккаб пандемия йилида ушбу кўрсаткич илк бор 500 миллион долларга етгани, қўшма корхоналар сони 8 баробарга ошгани ҳам қайд этилди.\nДавлат раҳбарлари қўшма баёнот имзоладилар. Унда эришилган асосий келишувлар мустаҳкамлаб қўйилди ҳамда икки мамлакат ўртасидаги кўп қиррали ўзаро манфаатли ҳамкорлик ва стратегик шерикликни янада кенгайтириш ва мустаҳкамлаш бўйича узоқ муддатли вазифалар белгиланди.\nҚисқаси, мазкур ташриф Ўзбекистон яқин қўшниларига нисбатан очиқ, хайрихоҳ ва дўстона сиёсатнинг қатъий тарафдори эканини яна бир бор яққол намоён этди. Яхши қўшничилик ва стратегик шериклик муносабатларининг янги босқичга кўтарилиши эса ушбу икки давлатнинг ҳар томонлама янада ривожланишига хизмат қилади.


Умар розияллоҳу анҳу: фикрлари Қуръони Каримга мувофиқ келгани\nBy Исмоил Муҳаммад Яъқуб on 12/01/2016 ТАРИХ УМАР ХУЛАФОИ РОШИДИНЛАР\nУмарнинг фикрлари Қуръони Каримга мувофиқ келгани\nУмарнинг фикрига мувофиқ оятлар нозил бўлгани:\nУмар ибн Хаттоб розияллоҳу анҳу журъатли ва шижоатли саҳобалардан эди. Кўпинча ўзи ҳикматларини тушунолмаган баъзи ишлар ҳақида Расулуллоҳ соллаллоҳу алайҳи ва салламдан тортинмай сўрай оларди. Шунингдек, ўз фикрини ва ижтиҳодини очиқ изҳор қила оларди. Фаҳму фаросати ўта кучли бўлганидан ва Қуръони Карим мақсадларини чуқур англай олганидан айрим ҳолларда Қуръон оятлари Умарнинг фикрларига мувофиқ ҳолда ҳам нозил бўлганди. Бу ҳақда унинг ўзи шундай дейди:\n“Аллоҳ таолога уч нарсада мувофиқ келдим ёки Раббим менга уч нарсада мувофиқ бўлди. “Ё Расулуллоҳ, Мақоми Иброҳимни намозгоҳ қилиб олсак эди”, дедим, шундан сўнг “Мақоми Иброҳимни намозгоҳ қилиб олинглар” [Бақара: 125] ояти нозил бўлди.\n“Ё Расулуллоҳ, ҳузурингизга яхши ҳам, ёмон ҳам киради, аёлларингизга ҳижобланишларини буюрсангиз эди”, дедим, шундан сўнг ҳижоб ояти нозил бўлди.\nНабий соллаллоҳу алайҳи ва салламнинг аёллари рашк қилиб, у зотга қарши бирикишганда мен уларга: “Ё бу ишдан тийиласизлар, ё эса Аллоҳ ўз Расулига албатта сизлардан кўра яхшироқ жуфтларни алмаштириб беради” дедим. Ҳатто улардан бирларига борганимда у: “Эй Умар, аёлларига Расулуллоҳнинг ўзлари насиҳат қилолмайдилармики, сиз уларга насиҳат қиласиз?!” деди. Шундан сўнг Аллоҳ таоло: “Эҳтимол Парвардигори — агар у сизларни талоқ қилса — унга сизлардан яхшироқ жуфтларни муслима, мўмина (Аллоҳ ва Расулига) итоат этувчи, тавба-тазарру қилувчи, обида, рўзадор жувон ва қизларни алмаштириб берар” [Таҳрим: 5] оятини нозил қилди”.\nБир ривоятда шундай дейилади: “Агар у сизларни талоқ қилса, шоядки, Парвардигори унга сизлардан кўра яхшироқ жуфтларни алмаштириб берар” деган эдим, ушбу оят нозил бўлди.\nМунофиқларга жаноза намози ўқимаслик ҳақидаги фикри Қуръонга мувофиқ келгани:\nУмар розияллоҳу анҳу бу ҳақда шундай дейди:\nАбдуллоҳ ибн Убай вафот этганида Расулуллоҳ соллаллоҳу алайҳи ва саллам унга жаноза ўқишга чақирилдилар. Намоз ўқимоқчи бўлиб унинг жасади устида турган чоғларида мен олдиларига туриб олдим ва: “Ё Расулуллоҳ, фалон вақтда фалон-фалон гапларни гапирган, фалон вақтда фалон-фалон гапларни гапирган шу Аллоҳнинг душмани Абдуллоҳ ибн Убайга намоз ўқимоқчимисиз?!” деб, унинг ифлос ишларини санай кетдим. Расулуллоҳ соллаллоҳу алайҳи ва саллам эса табассум қилиб турардилар. Мен гапиравериб қўймагач, у зот: “Четга ўтинг эй Умар, менга ихтиёр берилди ва мен шуни ихтиёр қилдим. Менга айтилдики: “(Эй Муҳаммад), хоҳ улар учун мағфират сўранг, хоҳ мағфират сўраманг — агар етмиш марталаб улар учун мағфират сўрасангиз ҳам, Аллоҳ уларни асло мағфират қилмас. Бунга сабаб уларнинг Аллоҳ ва Унинг пайғамбарига кофир бўлганларидир. Аллоҳ эса итоатсиз қавмни ҳидоят қилмас” [Тавба: 80]. Агар етмишдан зиёд истиғфор айтсам гуноҳи кечирилишини билсам, албатта айтган бўлардим”, дедилар. Кейин унга жаноза ўқидилар ва қабригача бирга юриб бориб, охиригача турдилар. Мен ўзимнинг бу ишимга – Расулуллоҳ соллаллоҳу алайҳи ва салламга нисбатан нега бу қадар журъат қилганимга ўзим ҳам ажабландим, Аллоҳ ва Расули билгувчироқдир. Аллоҳга қасамки, кўп ўтмай ушбу икки оят нозил бўлди: “Улардан биронтаси ўлса, зинҳор унинг (жаноза) намозини ўқиманг ва қабри устига ҳам бориб турманг! Чунки улар Аллоҳ ва унинг Пайғамбарига кофир бўлдилар ва итоатсиз ҳолларида ўлдилар. Сизни уларнинг молу дунёлари ва бола-чақалари қизиқтирмасин! Чунки Аллоҳ ўша нарсалар сабабли бу дунёда уларни азоб-уқубатга солишни ва кофир бўлган ҳолларида жонлари чиқишини истайди, холос” [Тавба: 84-85]. Шундан сўнг Расулуллоҳ соллаллоҳу алайҳи ва саллам умрларининг охиригача бирор мунофиққа намоз ҳам ўқимадилар, қабри устида ҳам турмадилар.\nБадр асирлари ҳақидаги фикри Қуръонга мувофиқ келгани:\nБадр куни Аллоҳ таоло мушрикларни мағлуб қилиб, улардан етмиштаси ўлдирилиб, етмиштаси асир олингач, Расулуллоҳ соллаллоҳу алайҳи ва саллам асирлар масаласида Абу Бакр, Умар, Усмон ва Али билан маслаҳатлашдилар.\nАбу Бакр: “Ё Расулуллоҳ, улар бизнинг амакиваччаларимиз, қариндош-уруғ ва оға-иниларимиз. Фикримча, улардан фидя (тўлов) олсак, улардан олган маблағлар кофирларга қарши биз учун қувват бўларди. Қолаверса, ажабмаски, Аллоҳ уларни ҳидоятга йўлласа ва бизга ёрдамчиларга айланишса”, деди.\n“Сиз нима дейсиз, эй Ибн Хаттоб?”, дедилар Расулуллоҳ соллаллоҳу алайҳи ва саллам. Умар: “Аллоҳга қасамки, мен Абу Бакрнинг фикрига қўшилмайман. Аксинча, улар ҳақида менинг фикрим шуки, менга фалончини (яъни, Умарнинг қариндошларидан бирини) беринг, бошини танасидан жудо қилай, Алига Ақил ибн Абу Толибни беринг, бошини танасидан жудо қилсин, Ҳамзага акаси фалончини беринг, бошини танасидан жудо қилсин. Токи қалбимизда мушрикларга нисбатан раҳм-шафқат йўқлигини Аллоҳга билдириб қўяйлик. Қолаверса, улар қавмнинг энг шарафли кишилари, бошлиқ ва қўмондонлари”, деди.\nУмар айтади: “Расулуллоҳ соллаллоҳу алайҳи ва саллам менинг фикримни олмадилар, Абу Бакрнинг фикрига мойил бўлдилар ва улардан фидя олдилар. Эртаси куни Расулуллоҳ соллаллоҳу алайҳи ва салламнинг ҳузурларига борсам, у зот билан Абу Бакр икковлари йиғлаб ўтиришган экан. Мен: “Ё Расулуллоҳ, дўстингиз билан сизни нима йиғлатди? Менга ҳам айтинг, агар йиғлайдиган иш бўлса мен ҳам йиғлай, агар йиғлаёлмасам ўзимни йиғлагандек тутай”, дедим. Расулуллоҳ соллаллоҳу алайҳи ва саллам: “Биродарларингиз маслаҳати билан улардан фидя олингани учун йиғлаяпман. Менга уларнинг азобланишлари мана бу дарахтдан ҳам яқин экани кўрсатилди”, деб яқинларидаги бир дарахтга ишора қилдилар.\nАллоҳ таоло қуйидаги оятни нозил қилганди: “Бирон пайғамбар учун то ерда ғолиб бўлмагунича, асир олиш жоиз эмас эди. (Эй мўминлар), сизлар дунё нарсаларини истамоқдасиз. Аллоҳ эса охират (неъматлари сизларники бўлиши)ни истайди. Аллоҳ қудратли, ҳикматлидир. Агар Аллоҳнинг ҳукми азалийсида (билмасдан қилган хатони кечиришлиги) ёзиб қўйилмаганида эди, албатта сизларга товон олганинглар сабабли улуғ азоб етган бўлур эди” [Анфол: 67, 68].\nИзн сўраб кириш ҳақидаги фикри Қуръонга мувофиқ келгани:\nПайғамбар соллаллоҳу алайҳи ва саллам бир куни пешин пайти ансорлардан бир болани Умар ибн Хаттобни чақириб келишга юбордилар. У Умар ҳузурига кириб келганида у баданининг баъзи жойлари очилган ҳолда ухлаб ётган эди. Шунда Умар: “Эй Аллоҳ, ухлаётган пайтимизда устимизга кириб келишларини ҳаром қилгин”, деди. Бир ривоятда: “Ё Расулуллоҳ, кошки Аллоҳ изн сўраб кириш ҳақида бизга буйруқ ва қайтариқ туширса”, деди. Шундан сўнг қуйидаги оят нозил бўлди: “Эй мўминлар, қўл остингиздаги (қул ва чўриларингиз) ҳамда ўзларингизнинг балоғатга етмаган (болаларингиз) уч вақтда (ҳузурингизга кириш учун) сизлардан изн сўрасинлар — бомдод намозидан илгари, пешин вақтида (иссиқдан) кийимларингизни ташлаган пайтингизда ва хуфтон намозидан кейин. (Бу уч вақт) сизларнинг авратларингиз (очиқ бўлиши мумкин бўлган вақтлардир” [Нур: 58].\nАроқнинг ҳаром қилиниши ҳақидаги дуоси:\n“Сиздан ароқ (ичкилик) ва қимор ҳақида сўрайдилар. Айтинг: Буларда катта гуноҳ ва одамлар учун фойдалар бор. Буларнинг гуноҳи фойдасидан каттароқдир” [Бақара: 219] ояти нозил бўлганида Умар: “Эй Аллоҳ, бизга ароқ ҳақида очиқ ва қониқарли ҳукмни баён қилиб бергайсан” деб дуо қилди. Кейин “Нисо” сурасидаги: “Эй мўминлар, токи гапираётган гапларингизни билишингиз учун маст ҳолингизда намозга яқин келманглар” [Нисо: 43] ояти нозил бўлди. Шундан сўнг Пайғамбар соллаллоҳу алайҳи ва салламнинг муаззинлари намозга иқомат айтган пайтида: “Маст кимса намозга яқин келмасин!” деб нидо қиладиган бўлди. Умар чақирилиб, ушбу оят ўқиб берилганда у яна: “Эй Аллоҳ, бизга ароқ ҳақида очиқ ва қониқарли ҳукмни баён қилиб бергайсан” деб дуо қилди. Сўнг “Моида” сурасидаги оят нозил бўлди. Умарни чақириб, унга ушбу оят ўқиб берилганда ва “Энди тўхтарсизлар?!” [Моида: 91] деган жойига келганда у: “Тўхтадик! Тўхтадик!” деб хитоб қилди. Чунки у ушбу “Энди тўхтарсизлар?!” деган хитобдан мурод ҳаром қилиш эканини аниқ тушунганди. Зеро, инкорни ифода қилувчи сўроқ лафзи билан келган хитоб оддий сўз билан айтилгандан кўра кучлироқ ва қатъийроқ ҳаромликни ифодаларди.\n Муслим ривояти: 2400.\n “Ар-риёзун назироҳ”: 332-бет. Санади заиф, Воқидий санадсиз зикр қилган.\n Аҳмад Шокир “Муснад” ҳадислари тахрижида саҳиҳ санаган, 378.\nAvvalgi maqola12-дарс. Фиқҳ дарслари: “Пайпоққа масҳ тортиш ҳақида” (Шайх Содиқ Самарқандий)\nKeyingi maqola Савол-жавоб: “Мусулмон, мўмин ва муҳсин бўлишнинг фарқи нима?” (Шайх Содиқ Самарқандий)


Дунё тан олган яна бир нуфузли хориж университети Тошкентда ўз филиалини очмоқчи - Халқ сўзи\nДунё тан олган яна бир нуфузли хориж университети Тошкентда ўз филиалини очмоқчи\n14:14 30 Октябр 2018 Жамият\nЖанубий Кореянинг Аджу университети Тошкентда ўз филиалини очишни режалаштиряпти. Бу ҳақида мазкур таълим муассасаси вакилларининг Ўзбекистон Бош вазири ўринбосари, молия вазири Жамшид Қўчқоров билан учрашувида маълум қилинди.\nМеҳмонлар делегацияси таркибида университетнинг халқаро алоқалар бўйича вице-президенти Жей Ик Лим, халқаро алоқалар бўйича профессор Жун Хун Чо ва халқаро алоқалар офиси директори Жей Юн Хим иштирок этди.\n“Учрашув давомида Тошкентда Аджу университети кампуси ва филиалини очиш масаласи муҳокама қилинди. У ерда талабалар архитектура, электрон муҳандислик, муҳандислик тизимларини қуриш йўналишларида таҳсил олиши мўлжалланяпти”, - дея хабар берди вазирлик матбуот хизмати.\nЖей Ик Лимнинг айтишича, талабаларни 2019 йилнинг кузидан қабул қилиш режалаштирилган. Квоталар сони 420 та. Таълим инглиз тилида олиб борилади. 2020 йилдан эса корейс тилида ўқитиш дастурлари ҳам жорий этилиши кўзда тутилган.\n“Университетимизнинг Тошкентдаги филиали техник билимлар ва инновациялар хабига айланишига умид қиламиз”, - деди Жей Ик Лим.\nЎз навбатида Молия вазирлиги ҳам мазкур лойиҳани амалга ошириш учун ҳар томонлама кўмак беришга тайёр эканлигини, қолаверса, Ўзбекистон ҳукумати томонидан талабалар учун грант дастурлари ташкил этиш режалаштирилаётганини билдирди.\nУчрашувда ҳамкорликнинг бошқа соҳалари ҳам кўриб чиқилди.\nМаълумот учун, Аджу университетига 1973 йилда асос солинган бўлиб, дунёдаги энг нуфузли ОТМлардан бири деб тан олинган. У ерда 14 мингдан зиёд талаба ўқийди. Мазкур таълим даргоҳи ўзининг инновацион халқаро дастурлари ва хорижлик талабаларни қўллаб-қувватлаб келаётгани учун бутун жаҳонда эътирофга сазовор бўлган. Аджу сайёрамизнинг 58 та мамлакатидаги 200дан ортиқ университетлар билан ҳамкорлик қилиб келади ва техника, тиббиёт ҳамда ахборот технологиялари йўналишларига чуқур ихтисослаштирилган.


Архивы GM Uzbekistan Avtosalon Narxlari 2020 YIL UCHUN ⋆ WWW.SAVOL-JAVOB.COM\nUzAuto Motors енгил автомобилларнинг янги нархларини эълон қилди. Нархлар турли машиналар кесимида 15-20 фоиз атрофида ошган. Хусусан, Damas ва Spark 21 фоизгача, Nexia, Cobalt ва Lacetti 15 фоизгача оширилган. Юқори нарх сегментидаги автолар — Malibu 2, Tracker, Trailblazer, Equinox, Traverse ва Tahoe нархлари ўзгартиришсиз қолдирилган. Янги нархлар компания расмий сайтида эълон қилинди. Аввалги нархлар билан солиштирилса, Chevrolet Damas VAN нархи 21 …\nGM Uzbekistan Avtosalon Narxlari 2020 YIL UCHUN Читать полностью »